Diari Oficial de la Generalitat Valenciana


Sumari del DOGV 9110, del 18-06-2021 (2021/6535)

RESOLUCIÓ de 8 de juny de 2021, de la directora general de Modernització i Relacions amb l'Administració de Justícia, per la qual es resol inscriure els nous Estatuts del Col·legi Oficial de Graduats Socials de València en el Registre de Col·legis Professionals i de Consells Valencians de Col·legis Professionals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9110

Data del DOGV
:   18-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6535


Data del document
:   08-06-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 8 de juny de 2021, de la directora general de Modernització i Relacions amb l'Administració de Justícia, per la qual es resol inscriure els nous Estatuts del Col·legi Oficial de Graduats Socials de València en el Registre de Col·legis Professionals i de Consells Valencians de Col·legis Professionals de la Comunitat Valenciana. [2021/6535]  
  
Vist l'expedient de sol·licitud de modificació estatutària instruït a instàncies del Col·legi Oficial de Graduats Socials de València, inscrit amb el número 78 de la secció primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció dels nous Estatuts en aquest registre, atesos els següents  
  
Fets  
Primer. El gerent del Col·legi Oficial de Graduats Socials de València va presentar, amb data 1 d'octubre de 2020, sol·licitud d'inscripció dels nous Estatuts del Col·legi Oficial de Graduats Socials de València en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que estableix l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els Estatuts del Col·legi Oficial de Graduats Socials de València van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana, i modificats per Resolució de 23 d'agost de 2002, de la secretària general de la Conselleria de Justícia i Administracions Públiques, per Resolució de 14 de juny de 2006, de la directora general de Justícia (DOGV 5300, 08.08.2006) i Resolució de 4 de desembre de 2012, del director general de Justícia (DOGV 6939, 09.01.2013).  
Tercer. Mitjançant ofici de 29 d'octubre de 2020, el centre directiu de la Conselleria de Justícia, Interior i Administració Pública va formular observacions a la documentació remesa i al contingut dels Estatuts, i va sol·licitar que s'esmenaren les objeccions indicades.  
Quart. Amb data 28 de desembre de 2020, va tindre entrada la documentació requerida al Col·legi Oficial de Graduats Socials de València, en què contestava l'ofici de 29 d'octubre de 2020 i remetia el text modificat dels Estatuts.  
Cinqué. Mitjançant ofici de 7 d'abril de 2021, la Subdirecció General d'Entitats Jurídiques i Recursos Materials de Justícia va realitzar noves observacions al text dels Estatuts proposat. El 28 d'abril de 2021, el Col·legi Oficial de Graduats Socials de València va presentar la documentació definitiva, la qual esmenava les objeccions i les correccions indicades.  
Sisé. El text dels nous Estatuts del Col·legi Oficial de Graduats Socials de València va ser aprovat per l'Assemblea General del Col·legi el 17 de setembre de 2020, segons el certificat de 18 de setembre de 2020, de la secretària general del Col·legi, amb el vistiplau de la presidenta. La secretària general del Col·legi Oficial de Graduats Socials certifica, amb dates 8 i 28 d'abril de 2021, que la Junta de Govern va aprovar per unanimitat les modificacions introduïdes al text inicial dels Estatuts i la integració de les correccions d'errates indicades des de la Subdirecció General d'Entitats Jurídiques i Recursos Materials de Justícia.  
Seté. La modificació estatutària la inscripció de la qual se sol·licita es refereix a uns nous estatuts, que queden redactats segons l'annex I de la present resolució.  
  
Fonaments de dret  
Primer. Revisada la sol·licitud de nous Estatuts del Col·legi Oficial de Graduats Socials de València, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els Estatuts han sigut aprovats amb els requisits i formalitats previstos en aquest article i en els mateixos Estatuts del Col·legi.  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última, i altres disposicions complementàries de pertinent aplicació, resolc:  
  
Inscriure els nous Estatuts del Col·legi Oficial de Graduats Socials de València en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptador des de l'endemà de la seua notificació, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 8 de juny de 2021.- La directora general de Modernització i Relacions amb l'Administració de Justícia: Àngels Bixquert Sanz.  
  
  
  
ANNEX I  
Estatuts del Col·legi Oficial de Graduats Socials de València  
  
Modificació adequada al Reial decret 503/2011, de 8 d'abril, pel qual es modifica el Reial decret 1415/2006, d'1 de desembre, pel qual s'aproven els Estatuts Generals dels Col·legis Oficials de Graduats Socials.  
  
TÍTOL PRIMER  
Del Col·legi Oficial de Graduats Socials de València  
  
Article 1. Naturalesa i àmbit  
1. El Col·legi Oficial de Graduats Socials de València és una corporació de dret públic, de caràcter professional, reconeguda per la Constitució i emparada per l'ordenament jurídic, amb personalitat jurídica pròpia i plena capacitat per al compliment dels seus fins, amb funcionament i estructura interna democràtica i règim de control pressupostari anual.  
  
2. En tot el que fa referència a l'exercici de la professió col·legiada de graduat social té plena preferència d'aplicació el que regulen els Estatuts Generals dels Col·legis Oficials de Graduats Socials, aprovats per Reial decret 1415/2006, d'1 de desembre, o la normativa que els substituïsca.  
3. La representació del Col·legi dins de l'àmbit territorial de la Comunitat Valenciana correspondrà al Consell Valencià de Col·legis de Graduats Socials, i en l'àmbit nacional quedarà integrat en el Consell General com a òrgan superior que representa i coordina tots els col·legis de graduats socials d'Espanya.  
4. El Col·legi de Graduats Socials de València té àmbit territorial provincial, sense perjudici que puga organitzar, dins del seu àmbit, les delegacions que considere oportunes per acord de la seua Junta de Govern, que assenyalarà les respectives demarcacions.  
5. El domicili es fixa a València, carrer del Gravador Esteve, número 4, sense perjudici que s'hi puga traslladar d'acord amb el que s'estableix en aquests estatuts.  
  
Article 2. Membres i incorporació  
1. El Col·legi de Graduats Socials estarà integrat pels qui tinguen el títol de graduat social, graduat social diplomat, diplomat en relacions laborals, grau en relacions laborals i recursos humans, o els que, siga quina siga la seua denominació, siguen substituïts o es creen en el futur amb abast i nivell equivalents, sempre que la llei atribuïsca als qui estiguen en possessió d'aquests el dret d'accés a la professió de graduat social i posseïsquen els requisits exigits per aquests estatuts i, en defecte d'això, pels establits en els Estatuts del Consell General de Col·legis de Graduats Socials d'Espanya i per les normes que li siguen aplicables i s'incorporen al Col·legi.  
  
2. En l'exercici professional, s'utilitzarà exclusivament la denominació de graduat social.  
3. El nombre de professionals amb les condicions previstes que puguen incorporar-se al Col·legi serà il·limitat, i hauran de complir les formalitats de sol·licitud d'inscripció, pagar les quotes establides a aquest efecte i presentar la sol·licitud al domicili del Col·legi o a través del portal web, que haurà de notificar al Consell Valencià de Col·legis de Graduats Socials les altes i baixes que es produïsquen, com també al Consell General.  
4. L'accés i l'exercici a la professió de graduat social es regirà pel principi d'igualtat de tracte i no discriminació, en particular per raó de gènere, origen racial o ètnic, religió o conviccions, discapacitat, edat o orientació sexual. Per llei es podran establir formes que garantisquen la preparació per a l'accés a la professió.  
  
Article 3. Idioma  
Atés que el Col·legi de Graduats Socials de València es troba en una comunitat autònoma amb llengua pròpia, el valencià, l'ús d'aquesta s'ajustarà al que es preveu en la legislació autonòmica de la Comunitat Valenciana i, si escau, al que es disposa en la legislació bàsica de l'Estat vigent.  
  
Article 4. Fins i funcions  
Constitueixen fins essencials del Col·legi l'ordenació de l'exercici d'aquesta activitat professional en l'àmbit de la seua competència territorial, la representació exclusiva d'aquesta, la defensa dels interessos socials i professionals dels col·legiats i la prestació de serveis comuns que faciliten el desenvolupament professional dels seus membres.  
1. Correspon al Col·legi, dins del seu àmbit territorial, l'exercici de les funcions següents:  
a) Ordenar, en l'àmbit de la seua competència, l'activitat professional dels col·legiats, i vetlar per l'ètica i la dignitat professional i pel respecte degut als drets dels particulars, i exercir la facultat disciplinària en l'ordre professional i col·legial. Sense perjudici de les competències atribuïdes a l'Administració pública.  
b) Exercir la representació i defensa de la professió davant l'Administració, institucions, jutjats i tribunals, entitats i particulars amb legitimació per a ser part en els litigis que afecten els interessos professionals i exercir el dret de petició d'acord amb la llei.  
c) Complir i fer complir als col·legiats les lleis i els estatuts professionals, com també les normes i decisions adoptades pels òrgans col·legials en matèria de la seua competència.  
d) Promoure l'organització d'un sistema d'assistència jurídica gratuïta que permeta tindre els serveis d'un graduat social per part dels qui no tenen recursos econòmics per a sufragar-se'ls.  
e) Participar quan així estiga establit per normes legals o reglamentàries en els consells i òrgans consultius de les diferents administracions públiques en matèria de competència de la professió de graduat social.  
f) Estar representat en els consells socials universitaris radicats en l'àmbit territorial del Col·legi sempre que així estiga previst en la corresponent legislació autonòmica en matèria d'universitats.  
  
g) Participar en l'elaboració dels plans d'estudis, sempre que siguen amb aquest motiu requerits pels centres docents on es cursen els ensenyaments conduents a l'obtenció dels títols que habiliten per a l'exercici de la professió de graduat social; mantindre contacte permanent amb aquests i preparar la informació necessària per a facilitar l'accés a l'exercici professional dels nous col·legiats.  
h) Organitzar activitats i serveis comuns d'interés per als col·legiats, de caràcter professional, formatiu, cultural, assistència i de previsió i altres anàlegs; proveir el sosteniment econòmic amb els mitjans necessaris i organitzar, si escau, cursos per a la formació professional dels postgraduats.  
i) Procurar l'harmonia i la col·laboració entre els col·legiats i perseguir la competència deslleial entre aquests.  
j) Adoptar mesures conduents a evitar l'intrusisme professional.  
k) Intervindre en via de conciliació o arbitratge en les qüestions que, per motius professionals, se susciten entre col·legiats.  
l) Resoldre per laude, a instàncies de les parts interessades, les discrepàncies que puguen sorgir sobre el compliment de les obligacions que provenen dels treballs realitzats pels col·legiats en l'exercici de la professió.  
m) Informar sobre el requeriment de l'autoritat judicial en els procediments, referits a honoraris, d'acord amb el que es preveu a cada moment en la legislació processal.  
n) Exercir les funcions li siguen encarregades per l'Administració i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-li encarregades o acorde realitzar per pròpia iniciativa.  
o) Exercir la representació que establisquen les lleis per al compliment dels seus fins.  
p) Facilitar als jutjats i tribunals la llista dels col·legiats que poden ser requerits o designats per a intervindre com a perits en assumptes judicials. Igualment, facilitar el cens de col·legiats a totes les administracions, que el poden necessitar per a l'acompliment dels seus fins.  
  
q) Totes les altres funcions que redunden en benefici dels interessos professionals dels col·legiats.  
r) La protecció dels interessos dels consumidors i usuaris dels serveis dels seus col·legiats.  
s) Atendre, dins del seu àmbit territorial, les sol·licituds d'informació sobre els seus col·legiats i sobre les sancions fermes que se'ls impose, com també les peticions d'inspecció o investigació que els formule qualsevol autoritat competent d'un estat membre de la Unió Europea en els termes previstos en la llei.  
t) La creació, modificació o supressió dels fitxers de dades de caràcter personal de naturalesa pública dels quals siga responsable el Col·legi per estar relacionats amb l'exercici per aquell de potestats de dret públic, mitjançant acord de la seua Junta de Govern en què es continga la seua regulació d'acord amb la normativa en matèria de protecció de dades.  
u) Les altres que establisca la legislació estatal o autonòmica.  
  
v) Impuls de la mediació a través del Centre de Formació de Mediació i de la Institució de Mediació (Cograsomed).  
2. Els acords, decisions i recomanacions del Col·legi Oficial de Graduats Socials de València observaran els límits i s'adequaran en tot cas a la Llei 15/2007, de 3 de juliol, de defensa de la competència.  
  
  
Article 5. Estatuts  
Per a qualsevol modificació estatutària s'observaran els mateixos requisits que per a la seua aprovació, i el resultat del contingut d'aquesta sempre haurà d'estar d'acord amb el que es disposa en la legislació estatal i autonòmica i el que es preveu en els estatuts del Consell General de Col·legis Oficials de Graduats Socials d'Espanya.  
  
  
  
Article 6. Tractament del Col·legi  
El Col·legi de Graduats Socials de València tindrà el tractament d'excel·lentíssim, sense perjudici de poder ser modificat si de conformitat amb altres circumstàncies li corresponguera un altre diferent.  
  
Article 7. Tractament del degà del Col·legi  
El degà del Col·legi de Graduats Socials de València tindrà el tractament d'il·lustríssim, llevat que per altres circumstàncies li corresponga un altre diferent.  
  
Article 8. Indumentària  
El degà del Col·legi, els vocals electius i els membres de Junta de Govern usaran toga, com també la medalla corresponent al seu càrrec, si n'hi ha, en audiències públiques i actes solemnes als quals acudisquen en l'exercici d'aquests.  
  
Article 9. Insígnia  
1. La insígnia oficial de la professió de graduat social està constituïda per una balança de la justícia, entre els platets de la qual hi ha dues espigues de blat que emmarquen una roda dentada, símbol del treball, en el peu de la qual es llig Iusticia socialis i té com a fons uns rajos daurats i fulgurants. Aquesta insígnia és comuna per a tots els col·legis d'Espanya i la fixa el Consell General.  
2. El Col·legi de València podrà tindre un logotip professional propi que identifique de manera clara i senzilla la professió de graduat social.  
  
  
Article 10. Distincions  
En els actes oficials solemnes els membres de la Junta de Govern portaran les distincions que reglamentàriament s'hi determinen.  
  
Article 11. Honors i recompenses  
La Junta de Govern està facultada per a premiar els mèrits que en l'exercici de la professió contraguen els col·legiats, i els serveis que li presten les persones o entitats alienes al Col·legi. A aquest fi, cal ajustar-se al que s'estableix en el Reglament d'honors i recompenses aprovat pel Consell General de Col·legis Oficials de Graduats Socials d'Espanya. Així mateix, els acords de la Junta de Govern del Col·legi de València hauran de ser ratificats en Junta General.  
  
  
TÍTOL SEGON  
Dels col·legiats  
  
CAPÍTOL PRIMER  
De la incorporació  
  
Article 12. Classes de col·legiats  
a) Exercent lliure de la professió per compte propi o alié, bé de manera individual com a persona física, bé de forma associada o col·lectiva, bé integrat en una entitat jurídica, d'acord amb el que s'estableix en la Llei de societats professionals i la Llei de societats de capital, i altres disposicions aplicables.  
b) Exercent d'empresa. Aquell graduat social contractat per compte d'altri per a una o diverses empreses l'activitat de les quals no siga l'assessoria o consultoria a tercers, i sempre que aquesta contractació siga precisament com a graduat social, o bé exercisca alguna de les funcions i/o competències pròpies d'aquesta professió. Quan la legislació reguladora de la respectiva funció pública establisca el deure o la possibilitat de col·legiació professional de determinats funcionaris, s'assimilaran als graduats socials exercents per compte d'altri aquells graduats socials que presten els seus serveis com a funcionaris d'organismes oficials d'Estat, comunitat autònoma, província o municipi o qualsevol altre en què hagen ingressat per raó del títol de graduat social, graduat social diplomat, diplomat de relacions laborals o grau en relacions laborals i recursos humans i els haja sigut exigit aquest per a obtindre el càrrec i sempre que les funcions a realitzar siguen les inherents a un graduat social.  
c) No exercent. Quan estant en possessió o en condicions d'haver obtingut la titulació necessària per a la col·legiació com a graduat social, no realitze cap activitat que done lloc a la seua inclusió com a exercent lliure o com a exercent de la professió per compte d'altri.  
d) Emèrit. S'hi inclouran els col·legiats jubilats i les persones que per circumstàncies excepcionals apreciades per la Junta de Govern meresquen aquesta consideració.  
  
Article 13. Col·legiació  
La de graduat social tant per compte d'altri o per compte propi és una professió col·legiada, d'acord amb el que establisca la llei estatal que ho regule.  
  
Article 14. Col·legiació de persones jurídiques  
En aquest punt caldrà ajustar-se al que es disposa en la Llei de societats professionals amb les modificacions o reglamentacions vigents a cada moment.  
Una societat professional integrada per algun graduat social com a persona física que sol·licite la col·legiació, aquesta ho serà, en la modalitat corresponent de totes les persones físiques amb el títol de graduat social o qualssevol de les denominacions previstes en l'apartat 1 de l'article 2 que integren la societat professional, amb independència que com a tal la societat puga actuar de manera independent d'acord amb la llei, amb número propi de col·legiació i inscrita en el registre que a aquest efecte existeix en el Col·legi, i amb les normes pròpies de responsabilitat legal i disciplinària que, així mateix, estan establides en la llei.  
  
  
Article 15. Títols honorífics  
Podran ser nomenats degans o col·legiats d'honor aquelles persones que reben aquest nomenament per acord de la Junta de Govern, i en atenció als mèrits i serveis rellevants prestats a favor de la professió o del Col·legi i en els termes previstos en el Reglament d'honors i recompenses, aprovat pel Col·legi.  
  
  
Article 16. Incorporació al Col·legi  
1. La col·legiació se sol·licitarà al Col·legi i s'hi haurà d'adjuntar la documentació pertinent. El personal col·legiat disposarà de mitjans necessaris perquè les persones sol·licitants puguen tramitar per mitjans electrònics la seua col·legiació, en els termes previstos per la legislació en vigor.  
2. La incorporació al Col·legi Oficial de Graduats Socials de València requereix el compliment dels requisits següents:  
a) Ser major d'edat.  
b) Estar en possessió del títol habilitant de graduat social, graduat social diplomat, diplomat en relacions laborals o grau en relacions laborals i recursos humans. Així mateix, els títols estrangers homologats o reconeguts a Espanya com a un dels anteriors.  
c) No tindre antecedents penals que l'inhabiliten per a l'exercici de la professió.  
d) Pagar la quota d'ingrés o altres aportacions fixades pel Col·legi per acord de la Junta de Govern o la Junta General.  
e) Contractar una assegurança de responsabilitat civil professional, i justificar la seua vigència anualment en les oficines del Col·legi de manera que estiga sempre en vigor mentre s'exercisca la professió.  
3. La col·legiació podrà ser denegada.  
a) Quan els documents presentats siguen insuficients o oferisquen dubtes sobre la seua autenticitat, i s'hi podrà retirar la documentació original, excepte la instància, que quedarà arxivada en la Secretaria del Col·legi amb expressió de les causes de denegació, si bé d'aquesta podrà obtindre còpia segellada.  
b) Quan la persona interessada estiguera complint condemna imposada pels tribunals de justícia que porte aparellada la pena accessòria d'inhabilitació absoluta o especial per a l'exercici de la professió i fins a la completa remissió de la pena.  
c) Quan haguera sigut expulsat d'un altre col·legi i no haguera obtingut expressa rehabilitació.  
d) Quan es trobe suspés en l'exercici de la professió en virtut de sanció disciplinària imposada per un altre col·legi o pel Consell Valencià de Col·legis de Graduats Socials o pel Consell General.  
  
e) Quan estiga incurs en causa d'incompatibilitat o prohibició per a l'exercici de la professió.  
f) Quan el peticionari, procedent d'un altre col·legi, no justifique complidament haver satisfet les quotes i drets que li corresponien en el col·legi d'origen.  
g) Quan no justifique la vigència d'una assegurança de responsabilitat civil professional que empare els riscos de l'exercici professional.  
4. La col·legiació tindrà plens efectes des del moment que es presente tota la documentació en la Secretaria del Col·legi, i aquesta l'accepte com a conforme. El Col·legi examinarà la instància, com també els documents units a aquesta, emetrà el corresponent informe i sotmetrà la sol·licitud a la decisió de la Junta de Govern, que l'elevarà a definitiva o revocarà la sol·licitud d'incorporació, dins del termini de dos mesos comptadors des de la presentació de la sol·licitud, sense perjudici que, quan escaiga, puga requerir, amb suspensió del termini per a resoldre, l'esmena de defectes de la sol·licitud o l'aportació de documents necessaris, en la forma i amb els efectes previstos del procediment administratiu comú.  
La resolució definitiva serà notificada a la persona interessada per escrit, amb el visiplau del degà del Col·legi.  
La falta de resolució expressa de la sol·licitud en el termini de dos mesos determinarà que la incorporació al Col·legi s'enten autoritzada per silenci administratiu positiu.  
5. Contra les resolucions denegatòries de les peticions d'incorporació podrà interposar-se recurs d'alçada davant el Consell Valencià de Col·legis de Graduats Socials, el qual serà competent per a la seua resolució i la reclamació haurà de formular-se en el termini d'un mes des del moment en què es notifique la resolució expressa.  
6. Transcorreguts tres mesos des de la interposició del recurs sense que es dicte una resolució s'hi entendrà desestimat.  
7. La resolució del recurs d'alçada esgota la via administrativa i serà directament objecte de recurs davant la jurisdicció contenciosa administrativa.  
8. La col·legiació com a no exercent o col·legiat emèrit requerirà la constància de la titulació, absència d'inhabilitació per sanció disciplinària de caràcter col·legial no caducada i tindrà el seu propi registre i reglamentació interna aprovada per la Junta de Govern i la Junta General.  
9. D'acord amb la normativa estatal, el Col·legi, dins de les seues competències i com a garantia per a l'exercici de la professió, instarà les actuacions necessàries per a promoure la col·legiació dels graduats socials que exercisquen la professió amb el caràcter de lliure o d'empresa, per compte propi o alié, sense perjudici de les facultats de l'Administració autonòmica en virtut de la Llei 6/1997, de 4 de desembre, de consells i col·legis professionals de la Comunitat Valenciana en matèria disciplinària per l'exercici de la professió sense estar col·legiat.  
El Col·legi posarà en coneixement de l'òrgan competent de la Generalitat Valenciana qualsevol disfunció, irregularitat o anomalia de la qual tinga coneixement, en tot cas, respecte de tota persona que exercisca la professió de graduat social sense estar col·legiat, en els casos previstos en l'article 21.3 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana. La denúncia i la documentació remesa haurà d'ajustar-se al contingut mínim que estableixen els articles 61.3 i 62.2 de la Llei 39/2015, d'1 d'octubre, del procediment administratiu comú de les administracions públiques.  
  
Article 17. Requisits de l'exercici professional  
1. Quan el graduat social tinga en aquesta província de València el domicili professional únic o principal d'exercici professional, la seua col·legiació correspondrà a aquest col·legi, tenint en compte el que establisca la normativa estatal sobre col·legiació única en algun dels col·legis de graduats socials per a l'exercici professional en tot el territori nacional per als graduats socials que tinguen el seu domicili professional principal o únic en una altra província.  
2. La col·legiació com no exercent o emèrit no faculta per a l'exercici de la professió.  
  
Article 18. Causes que impedeixen l'exercici professional  
Són circumstàncies que impedeixen l'exercici de la professió de graduat social al marge de les anteriorment disposades, les que legalment així s'establisquen i, entre aquestes, de manera expressa, les següents:  
a) La inhabilitació o suspensió expressa per a l'exercici de la professió en virtut de resolució judicial administrativa o corporativa ferma.  
b) Les sancions disciplinàries fermes que comporten la suspensió d'exercici professional o l'expulsió de qualsevol col·legi de graduats socials.  
c) La incapacitació civil.  
  
Article 19. Registre  
1. Els nous col·legiats quedaran inscrits en el Registre General del Col·legi per ordre d'admissió d'instàncies, i això es traslladarà al Consell General de Col·legis Oficials de Graduats Socials d'Espanya en un termini no superior a cinc dies, a l'efecte de coneixement i remissió al Ministeri de Justícia, per a la inclusió dels inscrits en el Registre d'Usuaris de LexNET o el que el substituïsca.  
2. A més d'aquest Registre General, la Secretaria del Col·legi tindrà al seu càrrec un Registre Especial de Col·legiats en Exercici, que indique els qui exerceixen la professió:  
a) lliure per compte propi, bé de manera individual o bé de forma associada o mitjançant societat mercantil de caràcter professional,  
b) per compte d'altri, mitjançant una relació laboral amb una empresa o corporació amb relació especial.  
3. La incorporació justificada mitjançant el certificat corresponent del Col·legi, acredita el graduat social com a tal sense que calga cap designació o nomenament de l'Administració pública.  
  
4. El secretari del Col·legi remetrà al principi de cada any una relació de tots els graduats socials exercents incorporats a aquest, com també dels que hagen cessat en aquest període, a tots els jutjats i tribunals del seu territori, o bé al deganat que centralitze aquestes funcions d'informació als jutjats, com també als organismes de l'Administració que tinguen directa relació amb la professió i requerisquen el nomenament de graduats socials com a perits, serveis d'assessorament a particulars i similars, com també al Consell General de Col·legis Oficials de Graduats Socials d'Espanya i, si escau, al Consell Valencià de Col·legis de Graduats Socials.  
5. El registre serà electrònic i incorporarà no sols els graduats socials sinó també les societats professionals en l'objecte de les quals es trobe l'exercici d'aquesta professió.  
  
Article 20. Drets i deures dels admesos  
Els aspirants admesos pagaran les quotes d'incorporació, derrames i altres aportacions aprovades pel Col·legi, la quantia conjunta de les quals no podrà superar en cap cas els costos associats a la tramitació de la inscripció, i se'ls entregarà el carnet de col·legiat.  
  
Article 21. Prestació de jurament o promesa  
1. Els graduats socials hauran de prestar jurament o promesa d'acatament a la Constitució i a la resta de l'ordenament jurídic, i del fidel compliment dels deures de la professió de graduat social.  
2. El jurament o promesa es prestarà davant la Junta de Govern de la manera i solemnitat que aquesta designe.  
3. En l'expedient del col·legiat haurà de constar la data del jurament o promesa.  
  
Article 22. Àmbit territorial de l'exercici professional  
1. L'àmbit territorial de l'exercici professional abastarà tot el territori espanyol, com també la Unió Europea i els països on hi haja conveni.  
  
2. En aquests casos, quan l'exercici es duga a terme en territori diferent a la província de València, correspondrà al Col·legi en el territori del qual s'exercisca l'activitat de graduat social, les competències d'aquest en matèria d'ordenació i potestat disciplinària.  
El Col·legi de Graduats Socials de València, en benefici dels consumidors i usuaris, utilitzarà els oportuns mecanismes de comunicació i els sistemes de cooperació administrativa entre autoritats competents previstos en la legislació bàsica del procediment administratiu comú.  
  
Les sancions imposades, si escau, pel col·legi del territori on s'exercisca l'activitat professional faran efecte en tot el territori espanyol.  
  
3. En el cas de desplaçament temporal a Espanya d'un professional d'un altre estat membre de la Unió Europea, que pretenga l'exercici en la circumscripció del Col·legi de València de la professió de graduat social, s'haurà d'ajustar al que es disposa en la normativa vigent en aplicació del dret comunitari relativa al reconeixement de qualificacions. Per a exercir d'aquesta manera temporal, d'acord amb l'esmentada normativa, serà suficient la comunicació a l'autoritat competent.  
  
  
  
CAPÍTOL SEGON  
De la pèrdua de la condició de col·legiat  
  
Article 23. Pèrdua  
1. La condició de col·legiat es perd:  
a) Per defunció o declaració de defunció.  
b) Per baixa voluntària mitjançant comunicació fefaent dirigida a la Presidència del Col·legi.  
c) Per condemna ferma que comporte la pena d'inhabilitació per a l'exercici de la professió de graduat social.  
d) Per sanció ferma d'expulsió del Col·legi acordada en expedient disciplinari.  
e) Per resolució administrativa ferma que impedisca l'exercici de la professió.  
2. Correspon a la Junta de Govern acordar, en resolució motivada, la pèrdua de la condició de col·legiat en els casos dels apartats c, d i e, i quant als incisos a i b hauran de ser comprovats i contrastats adequadament per la Secretaria del Col·legi.  
  
Article 24. Baixa en la col·legiació  
El graduat social que cause baixa en el Col·legi perdrà tots els drets inherents a aquesta condició i estarà obligat a retornar el carnet de col·legiat sense perjudici de la responsabilitat en què puga incórrer per ús indegut d'aquest. En cas d'incompliment, el Col·legi anul·larà d'ofici el carnet de col·legiat.  
  
  
CAPÍTOL TERCER  
De les incompatibilitats  
  
Article 25. Causa d'incompatibilitat  
L'exercici professional de graduat social tindrà les incompatibilitats establides per llei. Només mitjançant norma amb rang de llei es podrà imposar l'exercici de manera exclusiva d'una professió o limitar l'exercici conjunt de dos o més professions.  
  
Article 26. Exercici professional il·legal o clandestí  
El Col·legi Oficial de Graduats Socials de València exercitarà les accions judicials o administratives, fins i tot penals, que calga per a evitar l'intrusisme professional, i serà denunciat o demandat qui exercisca funcions pròpies de graduat social o la persona física o jurídica que promoga, empre o contracte un graduat social no col·legiat.  
  
Article 27. Comunicació d'incompatibilitats i recursos  
1. El graduat social en qui concórrega alguna de les causes d'incompatibilitat, haurà de comunicar-ho a la Junta de Govern i cessar immediatament en la situació d'incompatibilitat. Si no ho fa així, la Junta de Govern acordarà, amb expedient previ d'audiència a la persona interessada, la suspensió del graduat social en l'exercici de la professió mentre subsistisca la incompatibilitat, i ho comunicarà quan siga procedent als jutjats i òrgans de l'Administració que tinguen relació directa amb la professió.  
  
En el cas que es tinga coneixement que un graduat social exerceix la professió malgrat estar incurs en causa d'incompatibilitat legal, a instàncies de la Junta de Govern s'incoarà un expedient sancionador i, amb audiència prèvia a la persona interessada, podrà concloure la suspensió de la col·legiació.  
2. Desapareguda la incompatibilitat, el graduat social, amb justificació prèvia d'aquest aspecte, podrà instar de la Junta de Govern l'alçament de la suspensió.  
3. L'acord pel qual es done de baixa per causa d'incompatibilitat podrà ser objecte de recurs d'alçada davant el Consell Valencià de Col·legis de Graduats Socials.  
4. La infracció del deure de cessar en la situació d'incompatibilitat, com també l'exercici amb infracció de les incompatibilitats directament o per persona interposada, constituirà falta molt greu sense perjudici de les responsabilitats que hi corresponguen.  
  
  
CAPÍTOL QUART  
Drets i deures dels col·legiats  
  
Article 28. Honors i distincions  
Els graduats socials col·legiats gaudiran dels drets, honors, preferències i consideracions reconegudes per les lleis a la professió, com també en el reglament intern d'honors i recompenses aprovat per Assemblea General Ordinària de 25 de maig de 2000 i les posteriors modificacions aprovades en successives juntes de govern en competència delegada, o les que aquesta aprove.  
  
Article 29. Drets dels col·legiats  
1. Els col·legiats exercents tindran els drets següents:  
a) Romandre en el Col·legi, llevat que incórreguen en alguna de les causes determinants de la pèrdua de la condició de col·legiat recollides en els estatuts.  
b) Ser defensats pel Col·legi davant les autoritats, entitats i particulars en l'exercici de la seua professió o per motiu d'aquesta en les justes reivindicacions.  
c) Utilitzar els serveis que establisca el Col·legi, i els que es puguen crear sense perjudici que alguns d'aquests serveis es puguen reservar pel Col·legi exclusivament als exercents.  
d) Utilitzar la institució mediadora del Col·legi Cograsomed en matèria de resolució alternativa de conflictes.  
e) Ser representats i secundats per la Junta de Govern en les justes reclamacions i en les negociacions per diferències que pogueren sorgir a conseqüència de l'exercici professional.  
f) Conéixer la marxa del Col·legi i estar-ne informat.  
g) Assistir als actes de caràcter corporatiu que realitze el Col·legi.  
h) Usar el carnet de col·legiat i la insígnia.  
i) Ser elegits per als càrrecs de Junta de Govern, del Consell Valencià de Col·legis de Graduats Socials i del Consell General d'Espanya, sempre que tinguen els requisits, i exercir els càrrecs per als quals hagueren sigut elegits.  
j) Participar en la labor cultural i formativa que realitze el Col·legi.  
k) Usar la denominació de graduat social.  
l) Usar toga en audiència pública i actes solemnes judicials.  
m) Assistir amb veu i vot en les assemblees generals del Col·legi.  
n) Formular queixes davant la Junta de Govern sobre la labor professional o col·legial de qualsevol dels seus col·legiats.  
2. Els col·legiats no exercents i emèrits tindran dret a gaudir de tots els serveis, facultats i prerrogatives dels exercents amb les limitacions assenyalades estatutàriament i amb excepció d'aquells drets inherents a l'exercici professional.  
  
Article 30. Deures dels col·legiats  
Els col·legiats tindran els deures següents:  
a) Exercir en tot moment la professió amb el degut decor i dignitat.  
  
b) Complir fidelment els estatuts i les normes vigents d'aplicació a la professió de graduat social.  
c) Exercir la professió d'acord amb les normes establides en el codi deontològic que aprove el Col·legi, el Consell Valencià de Col·legis de Graduats Socials o el Consell General de Col·legis Oficials de Graduats Socials d'Espanya. Aquest codi deontològic serà, en tot cas, concorde amb la llei i accessible per mitjans electrònics, i determinarà amb precisió les obligacions dels graduats socials, incloent-hi les relatives a les seues comunicacions comercials a l'efecte de salvaguarda de la independència i la integritat de la professió, com també, si escau, del secret professional.  
El contingut del codi deontològic s'ajustarà, en tot cas, a la normativa de competència sense que s'establisquen restriccions o limitacions a la publicitat dels professionals més enllà del que es preveuen en les lleis.  
  
d) Actuar professionalment sempre sota el seu nom i cognoms sense perjudici del que es preveu en els articles 31 a 33 d'aquests estatuts i del que s'estableix en la Llei 2/2007, de 15 de març, de societats professionals.  
e) Informar la Secretaria del Col·legi, dins del termini de 30 dies, els canvis de domicili professional.  
f) Pagar, dins del termini, les quotes i derrames a què estan obligats com a col·legiats.  
g) Comparéixer davant la Junta de Govern o les comissions corresponents quan hi siguen requerits.  
h) Comunicar al Col·legi les suplències en les funcions professionals per qualsevol causa.  
i) Guardar el respecte degut a la Junta de Govern i comissions del Col·legi i complir els acords d'aquestes.  
j) Exercir amb zel i eficàcia els càrrecs per als quals van ser elegits i participar en les comissions del Col·legi quan els requerisca el degà o la Junta de Govern.  
k) Guardar el secret professional, entenent per això l'obligació i el dret de no revelar cap fet del qual tinga coneixement per l'exercici de la professió.  
l) Usar toga en audiència pública i actes solemnes judicials.  
m) Contractar amb una companyia asseguradora la responsabilitat civil professional que puga derivar-se de l'exercici professional en el cas d'exercents lliures i d'empresa, bé siga per si mateix o mitjançant la pòlissa que puga subscriure o promoure el Col·legi amb aquest fi, de manera que la Secretaria del Col·legi verificarà aquesta contractació i la vigència d'aquesta anualment. En cas de contractació per si mateix, la pòlissa no podrà tindre menys cobertures que les fixades en la col·lectiva, en garantia del ciutadà i consumidor que accedeix als serveis professionals del graduat social.  
En el cas que el col·legiat no acredite davant el Col·legi la subscripció de pòlissa de responsabilitat civil vigent de lliure elecció, es procedirà a realitzar les actuacions necessàries per a la seua inclusió obligatòria en la pòlissa concertada pel Col·legi.  
n) Posar en coneixement del Col·legi els actes d'intrusisme que coneguen per a permetre l'actuació contra qui incórrega en aquesta pràctica, com també l'exercici il·legal de la professió de graduat social.  
  
  
CAPÍTOL CINQUÉ  
Dels despatxos col·lectius  
  
Article 31. Exercici conjunt de la professió  
El graduat social podrà exercir la seua professió conjuntament amb uns altres graduats socials sota qualsevol de les formes que es reconeguen en la llei. També podrà exercir la seua professió conjuntament amb altres professionals titulats llevat que la llei ho impedisca.  
Les societats a través de les quals actuen hauran d'identificar els graduats socials que presten els serveis. Els graduats socials que exercisquen la professió en forma societària hauran d'identificar en les seues relacions professionals la societat a través de la qual actuen.  
  
  
Article 32. Registre de societats professionals  
Les societats professionals s'inscriuran en el Registre Especial de Societats Professionals del Col·legi, i hauran de fer constar els noms i les circumstàncies dels qui les integren i complir les obligacions de registre col·legial que a cadascun resulten aplicables d'acord amb la legislació vigent. Les societats professionals en l'objecte de les quals estiga l'exercici de la professió de graduat social seran titulars i estaran subjectes als mateixos deures i drets que els graduats socials.  
  
  
Article 33. Requisits  
Tots els graduats socials integrats en un despatx col·lectiu hauran d'estar incorporats individualment al col·legi corresponent com a exercents.  
  
  
  
  
  
  
  
  
  
TÍTOL TERCER  
Dels òrgans de govern dels col·legis  
  
CAPÍTOL PRIMER  
De la Junta de Govern  
  
Article 34. Òrgans de govern  
1. El govern dels col·legis correspon a:  
a) La Junta General de col·legiats.  
b) La Junta de Govern.  
c) El degà o degana.  
  
Article 35. Competències de la Junta de Govern  
1. La Junta de Govern serà l'òrgan de direcció de l'execució dels acords de la Junta General. Així mateix, exercirà, amb caràcter permanent, la direcció de l'administració del Col·legi i tindrà en tot moment la plena representació de la Corporació.  
2. A més de les que s'estableixen en aquests estatuts, tindrà qualsevol funció en l'administració i gestió del Col·legi no encomanada a un altre òrgan diferent, i amb caràcter específic les següents:  
A) En general  
1. Sotmetre a votació en les juntes generals assumptes concrets d'interés col·legial.  
2. Resoldre, si escau, sobre l'admissió de titulats que sol·liciten incorporar-se al Col·legi.  
3. Vetlar perquè els col·legiats observen bona conducta en les relacions amb els òrgans jurisdiccionals, amb els companys i amb els clients, com també que en l'acompliment de la seua professió despleguen la necessària diligència i competència.  
Vetlar perquè en l'exercici professional s'observen les condicions de dignitat i prestigi que corresponen al graduat social.  
4. Impedir-hi l'intrusisme i perseguir els infractors, com també els qui faciliten aquesta conducta, siguen persones físiques o jurídiques, amb l'exercici de les accions que corresponguen contra aquestes.  
5. Proposar a la Junta General l'adopció de l'acord necessari quant a la quota d'incorporació al Col·legi.  
6. Proposar a la Junta General la determinació de les quotes de les diferents modalitats de col·legiats o l'absència d'aquestes per als emèrits.  
7. Proposar a la Junta General l'aprovació de quotes extraordinàries i derrames, i adoptar les mesures necessàries per a la seua execució en el cas que aquelles foren acordades.  
8. Recaptar l'import de les quotes col·legials establides.  
9. Convocar eleccions per a proveir els càrrecs de la Junta de Govern, i aprovar reglaments i disposicions necessàries per al desenvolupament de les eleccions.  
10. Convocar juntes ordinàries i extraordinàries i assenyalar l'ordre del dia per a cadascuna d'aquestes.  
11. Exercir les facultats disciplinàries respecte als col·legiats.  
12. Proposar a la Junta General l'aprovació dels reglaments d'ordre interior.  
13. Nomenar les comissions i seccions del Col·legi.  
14. Deure d'informació als col·legiats de les qüestions que puguen afectar-los.  
15. En general, exercir les funcions que no siguen atribuïdes a un altre òrgan col·legial.  
16. Autoritzar la contractació de personal necessari, via laboral, contracte de prestació de serveis, personal becat o qualsevol altra, com també qualsevol decisió en matèria de recursos humans, quan escaiga.  
17. Exercir totes les funcions en matèria econòmica i sense cap exclusió realitzar respecte del patrimoni del Col·legi tota classe d'actes de disposició o gravamen, de manera directa, o per mitjà de les delegacions que decidisca la Junta; i especialment:  
a) Administrar béns.  
b) Pagar i cobrar quantitats.  
c) Fer efectius lliuraments, donar o acceptar béns en pagament o per a pagament.  
d) Atorgar transaccions, compromisos o renúncies.  
e) Comprar, vendre, retraure, permutar purament o condicionalment, amb preu confessat o ajornat o pagat al comptat, tota classe de béns i drets, a excepció dels immobles que requeriran acord de l'Assemblea General.  
f) Acceptar a benefici d'inventari i repudiar herències i fer aprovar o impugnar peticions d'herències, i entregar o rebre llegats.  
g) Contractar, modificar, rescindir i liquidar assegurances de tota classe.  
h) Operar en caixes oficials, caixes d'estalvis i bancs, fins i tot el d'Espanya i les seues sucursals, i fer tot el que la legislació i les pràctiques bancàries permeten, seguir, obrir, cancel·lar comptes i llibretes d'estalvi, comptes corrents i de crèdit i caixes de seguretat.  
i) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit ja siga personal o amb pignoració de valors amb bancs, establiments de crèdit, fins i tot el Banc d'Espanya i les seues sucursals, i signar els oportuns documents.  
j) Modificar, transferir, cancel·lar, retirar i constituir dipòsits d'efectiu, valors provisionals i definitius.  
k) Totes les altres atribucions que s'establisquen en aquests estatuts i en els reglaments de règim interior del Col·legi.  
18. Redactar pressupostos i rendir comptes anuals.  
19. Proposar a la Junta General la inversió o disposició del patrimoni col·legial quan es tracte d'immobles.  
20. Vetlar perquè els acords, les decisions, les recomanacions amb transcendència econòmica s'adapten a les exigències de la legislació de defensa de la competència.  
B) En relació amb els òrgans jurisdiccionals  
1. Fomentar i estretir les relacions de respectuosa cordialitat entre el Col·legi i els seus col·legiats amb la judicatura i els funcionaris del servei de l'Administració de Justícia en general i, en particular, amb els de l'ordre social.  
2. Promoure l'organització d'un servei d'orientació i d'assistència jurídica gratuïta que permeta disposar dels serveis d'un graduat social per part dels qui no tinguen mitjans i recursos econòmics per a sufragar-los.  
3. Vetlar perquè en l'exercici de la funció representativa que tinguen els col·legiats d'acord amb la Llei orgànica del poder judicial, complisquen les obligacions inherents a la seua funció.  
4. Vetlar perquè els graduats socials usen toga en audiència pública i actes solemnes amb òrgans judicials.  
5. Perseguir els comportaments contraris al deure de guardar secret i imposar les sancions disciplinàries que pertoque.  
6. Emparar els col·legiats que vegen vulnerat el seu dret a no ser obligats a declarar sobre fets o notícies coneguts en la seua actuació professional.  
7. Defensar els graduats socials que senten menyscabada la seua dignitat i independència, davant els organismes jurisdiccionals.  
C) En relació amb altres organismes oficials  
1. Defensar, quan ho considere convenient i just, els col·legiats en l'acompliment de les funcions de la professió o en ocasió d'aquestes.  
  
2. Promoure davant l'Administració, les autoritats i els organismes oficials que tinguen relació amb l'activitat de graduat social, quan es considere beneficiós per a l'interés comú i per a la recta i ràpida administració de justícia.  
3. Informar de paraula o per escrit en nom del Col·legi els projectes o iniciatives que es requerisquen.  
4. Correspon igualment a la Junta de Govern vetlar perquè els acords, decisions i recomanacions amb transcendència econòmica s'adapten a les exigències de la legislació de defensa de la competència.  
  
  
Article 36. Composició de la Junta de Govern  
1. La Junta de Govern estarà composta per un degà, un o més vicedegans segons decidisca la Junta, un secretari, un tresorer i tants vocals   
com àrees de treball componguen el Col·legi o es considere convenient.  
2. El càrrec de degà haurà de recaure necessàriament en un col·legiat graduat social per compte propi o alié en exercici i haurà de seguir en aquesta condició durant tot el seu mandat.  
3. El nombre de vocals no podrà ser inferior a cinc, ni superior a tretze i aquest nombre es decidirà per acord de Junta General a proposta de la Junta de Govern. Necessàriament almenys un haurà de ser no exercent.  
El degà podrà proposar a la Junta de Govern fins a un màxim de dos col·legiats emèrits que assistisquen a les Juntes de Govern, amb veu però sense vot.  
4. Delegacions  
Les delegacions són òrgans descentralitzats de gestió territorial del Col·legi, amb idèntics fins que aquest, subjectes al règim d'aquest i en cap cas posseiran capacitat autonormativa.  
  
Seran gestionades per una comissió, integrada per un delegat i un administrador, si escau.  
Els delegats són responsables davant la Junta de Govern a la qual informaran de totes les anomalies que s'observen en les delegacions al seu càrrec.  
La creació d'aquests òrgans estarà a criteri de les necessitats detectades per la Junta de Govern per al millor compliment dels fins col·legials.  
  
Article 37. Elecció de càrrecs a la Junta de Govern  
1. Els col·legiats elegiran el càrrec de degà mitjançant votació nominal específica. El degà, al seu torn, elegirà i podrà designar lliurement dos càrrecs de la Junta de Govern (entre els càrrecs de vicedegà primer, secretari i tresorer). La resta dels càrrecs de la Junta de Govern seran designats per aquesta entre els vocals elegits en les eleccions i a proposta del degà.  
2. El càrrec de degà es limitarà a un mandat que durarà sis anys.  
  
S'estableix com a excepció al còmput del termini indicat per al substitut, la substitució del degà a causa de dimissió, defunció o incapacitació legal d'aquest com també anàlogues, de manera que la seua substitució per la resta del mandat pendent del degà que haja cessat sense completar-lo no es computarà a l'efecte de duració de sis anys si la persona que substitueix l'anterior fora elegida degà en posteriors eleccions.  
Produït el cessament del degà amb anterioritat als dos terços del seu mandat, la Junta de Govern estarà obligada a convocar eleccions a degà en el termini màxim d'un any següent al cessament.  
Els vocals de la Junta de Govern seran elegits per votació dels col·legiats i el mandat de tots els seus integrants durarà sis anys, i s'hi renovarà per meitat cada tres.  
La resta de membres de la Junta de Govern no tindran cap limitació de períodes o mandats.  
3. La constitució dels òrgans de govern o la seua modificació haurà de comunicar-se en el termini d'un mes al Consell General, al Consell Valencià de Col·legis de Graduats Socials i a l'òrgan competent de la Generalitat.  
  
Article 38. Exercici dels càrrecs  
L'exercici dels càrrecs de la Junta de Govern tindrà caràcter honorífic i gratuït.  
  
Article 39. Provisió de càrrecs vacants  
Quan es produïsquen vacants en la Junta de Govern abans de fer eleccions, aquestes seran cobertes pel candidat que haja obtingut major nombre de vots en les últimes eleccions, i seran informats els diferents òrgans esmentats en el punt cinc del seu nomenament, i la duració serà la mateixa que la del càrrec al qual substitueix.  
S'exceptua el degà que se substitueix reglamentàriament pel vicedegà fins a la realització de les eleccions assenyalades en l'article 37.2 d'aquests estatuts.  
També es procedirà a l'elecció parcial de vocals quan no siga possible cobrir les vacants pel sistema previst en el primer apartat d'aquest article.  
Quan no siga possible cobrir més de la meitat de les vacants, el Consell Valencià de Col·legis de Graduats Socials designarà una junta provisional entre el primer terç dels col·legiats més antics, i convocarà eleccions en el termini de 30 dies.  
  
  
  
  
  
  
CAPÍTOL SEGON  
Dels electors i elegibles  
  
Article 40. Electors  
Són electors tots els col·legiats que es troben en ple exercici dels seus drets col·legials i estiguen al corrent dels seus deures econòmics envers el Col·legi en el dia de les votacions.  
Els vots dels col·legiats exercents tindran valor doble i els dels no exercents i emèrits valor simple o unitari.  
  
Article 41. Elegibles  
Podran ser elegibles tots els col·legiats que estiguen d'alta i al corrent del pagament de les quotes col·legials, amb un mínim de dos anys de col·legiació ininterrompuda, per al còmput del qual es tindrà en compte el temps de col·legiació en un altre col·legi de graduats socials, en el període immediatament anterior i en la modalitat a la qual s'opta, i que tenint la condició d'electors no estiguen incursos en prohibició o incapacitat legal o estatutària, i no tinguen pendent de compliment sancions disciplinàries d'índole col·legial o judicial.  
  
Article 42. Requisit específic  
Per al càrrec de degà i de vocals exercents, serà requisit indispensable estar donat d'alta com a exercent en qualsevol de les seues modalitats.  
  
Article 43. Candidatures  
La presentació de candidatura es realitzarà per escrit, en instància dirigida al Col·legi, en la qual necessàriament es farà constar el següent: número i classe de col·legiat, data de col·legiació, càrrec per al qual es presenta i compromís de prestar el jurament exigit per la legislació vigent.  
  
Article 44. Normativa i calendari  
El desenvolupament del procés electoral serà regulat en reglament específic a aprovar per la Junta de Govern, que haurà de ser ratificat per l'Assemblea General.  
  
  
CAPÍTOL TERCER  
Dels càrrecs i del funcionament de la Junta de Govern  
  
Article 45. El degà  
1. El degà tindrà la representació oficial i legal del Col·legi, i podrà apoderar professionals per a la representació i defensa d'aquest amb les facultats d'aquests poders, i en les relacions amb els poders públics i autoritats; serà l'executor dels acords del Col·legi; convocarà i presidirà les sessions de les juntes generals i serà en aquestes qui redacte l'ordre del dia, de les juntes de govern, en les quals, així mateix, fixarà l'ordre del dia, com també de les comissions de treball a les quals assistisca; coordinarà la labor dels diferents òrgans col·legials, i els presidirà quan hi assistisca i resoldrà els empats amb el seu vot de qualitat si aquests subsistiren durant dues votacions successives. Aquestes facultats podran ser delegades puntualment per aquest a favor de qualsevol membre de la Junta de Govern que el represente.  
  
2. El degà assumirà totes les funcions del Col·legi en els casos d'urgència que així ho requerisquen i podrà adoptar les decisions, resolucions i mesures que considere i sota la seua responsabilitat i a reserva de sotmetre-les al coneixement i convalidació de la Junta de Govern.  
3. El degà serà qui ordene els cobraments i els pagaments, i signarà la documentació col·legial i autoritzarà amb el seu vistiplau els certificats expedits pel secretari i les actes de la Junta General i la de Govern. L'ordenació de cobrament i de pagaments podrà delegar-les en el tresorer, i/o gerent, i, en aquest cas, el degà les autoritzarà amb el vistiplau.  
  
Serà l'encarregat, així mateix, de signar la documentació bancària necessària per a l'obertura i cancel·lació de comptes i dipòsits, i signar xecs o talons.  
4. Incumbeix al degà fomentar i mantindre entre tots els col·legiats la relació de companyonia i la tutela dels drets de la professió, del Col·legi i dels seus integrants.  
5. Serà l'encarregat també de legitimar amb la seua signatura els llibres de comptabilitat, facultat aquesta última que podrà delegar en el tresorer, i qualsevol altra de naturalesa oficial.  
  
Article 46. El vicedegà o vicedegans  
El vicedegà o, si escau, vicedegans, pel seu ordre, substituiran el degà en cas de vacant, absència o malaltia i en totes aquelles comissions que els encarregue el degà amb caràcter permanent o ocasional.  
  
  
Article 47. El secretari  
1. Correspon al secretari redactar i custodiar les actes.  
2. El secretari tindrà també al seu càrrec l'expedició de certificats amb el vistiplau del degà, legalització de signatures de col·legiats i la redacció de la memòria anual del Col·legi.  
3. Li correspon igualment el control directe i immediat de tots els serveis col·legials i de les persones afectes a la plantilla d'aquests.  
  
4. Per acord de la Junta de Govern es podrà contractar un gerent. El nomenament i remoció del seu càrrec correspon a la Junta de Govern i tindrà les funcions pròpies de la gestió administrativa sense menyscapte de les funcions estatutàries dels càrrecs electius. Podran ser delegades en aquest, en casos concrets, algunes funcions de membres de Junta de Govern que faciliten la gestió administrativa, com ara signatures de correspondència, informes, instrucció d'expedients, certificats ordinaris de col·legiació i similars, o la representació en algun acte o comissió que per la seua qualitat professional siga d'interés la seua presència.  
  
5. El secretari donarà fe de la presa de possessió de tots els membres de la Junta de Govern.  
6. El vicesecretari substituirà el secretari en les funcions en els casos de vacant, absència, malaltia, amb les mateixes facultats i obligacions.  
  
  
Article 48. El tresorer  
1. El tresorer materialitzarà la recaptació i custòdia dels fons del Col·legi, donarà a aquests la inversió que corresponga segons els acords de la Junta de Govern, portarà l'inventari dels béns del Col·legi dels quals serà administrador i ingressarà i retirarà fons dels comptes bancaris conjuntament amb el degà. Així mateix, on no hi haja interventor o comptador, el tresorer n'assumirà les funcions.  
  
2. Redactarà i sotmetrà a aprovació de la Junta General els balanços, comptes i pressupostos, i cuidarà del control d'aquests.  
Per delegació del degà, podrà signar i amb aquesta autoritzar els llibres comptables oficials i, en general, qualsevol documentació de caràcter comptable del Col·legi davant els organismes que corresponguen.  
  
3. Presentar informes periòdics a la Junta de Govern sobre la situació dels comptes i de l'evolució dels pressupostos. Així mateix, informarà periòdicament sobre els impagaments de quotes col·legials i derrames amb la proposta de les accions oportunes per a la seua recuperació.  
  
4. En el cas d'absència, malaltia o per vacant, el substituirà el vicetresorer de manera ordinària, llevat que la Junta de Govern designe un altre vocal per a aquesta eventualitat.  
El vicetresorer auxiliarà el tresorer en totes les seues funcions.  
  
Article 49. Funcionament de la Junta de Govern  
1. La Junta de Govern es reunirà almenys una vegada al mes, amb l'excepció, si escau, del mes vacacional i, en tot cas, sempre que la convoque el degà o la sol·licite una quarta part dels seus components.  
2. La convocatòria l'acordarà el degà i inclourà l'ordre del dia, sense perjudici de tractar-se aquells assumptes que ell considere urgents o d'especial rellevància per a la Corporació i hagen de ser tractats amb celeritat.  
3. La Junta quedarà vàlidament constituïda en primera convocatòria si concorren la majoria dels seus components, i en segona convocatòria si hi assisteixen el degà, el secretari i tres vocals.  
4. L'assistència a la Junta és obligatòria per a tots els membres d'aquesta, i serà causa de cessament i consegüent substitució, d'acord amb el procés reglamentari, la inassistència sense causa justificada a tres sessions consecutives o cinc alternes en el termini d'un any.  
5. Totes les juntes de govern es podran constituir, convocar, realitzar les seues sessions, adoptar acords i remetre actes tant de manera presencial com a distància, llevat que el seu reglament intern reculla expressament i excepcionalment el contrari.  
Aquestes juntes es podran realitzar de conformitat amb els apartats següents:  
5.1. En les sessions que realitzen les juntes de govern a distància, els seus membres podran estar en diferents llocs sempre que s'assegure per mitjans electrònics, també s'hi consideren els telefònics, i audiovisuals, la identitat dels membres o persones que els suplisquen, el contingut de les seues manifestacions, el moment en què aquestes es produeixen, com també la interactivitat i intercomunicació entre ells en temps real i la disponibilitat dels mitjans durant la sessió. Entre altres, es consideraran inclosos, entre els mitjans electrònics vàlids, el correu electrònic, les audioconferències i les videoconferències.  
  
5.2. Per a la vàlida constitució de l'òrgan, a l'efecte de la realització de sessions, deliberacions i presa d'acords, es requerirà l'assistència, presencial o a distància, del degà i el secretari o, si escau, dels qui els suplisquen, i la de la meitat, almenys, dels seus membres.  
Quan estiguen reunits, de manera presencial o a distància, tots els membres de l'òrgan col·legiat o, si escau, les persones que els suplisquen, aquests podran constituir-se vàlidament com a òrgan col·legiat per a la realització de sessions, deliberacions i adopció d'acords sense necessitat de convocatòria prèvia quan així ho decidisquen tots els seus membres.  
5.3. Aquest règim podrà preveure una segona convocatòria i especificar per a aquesta el nombre de membres i/o quòrum necessaris per a constituir vàlidament l'òrgan.  
Les convocatòries seran remeses als membres de la Junta de Govern a través de mitjans electrònics, en les quals s'ha de fer constar l'ordre del dia juntament amb la documentació necessària per a la seua deliberació quan siga possible, les condicions en les quals es farà la sessió, el sistema de connexió i, si escau, els llocs en què estiguen disponibles els mitjans tècnics necessaris per a assistir-hi i participar en la reunió.  
  
5.4. No podrà ser objecte de deliberació o acord cap assumpte que no figure inclòs en l'ordre del dia, llevat que es declare la urgència d'aquest necessàriament pel degà i tinga el vot favorable de la majoria dels membres de la Junta.   
5.5. Els acords seran adoptats per majoria de vots. Quan s'hi assistisca a distància, els acords s'entendran adoptats en el lloc on tinga la seu l'òrgan col·legiat i, en defecte d'això, on estiga situada la presidència.  
5.6. Quan els membres de la Junta de Govern voten en contra, de forma justificada o motivadament, o salven el seu vot, quedaran exempts de la responsabilitat que, si escau, puga derivar-se dels acords, en canvi no resultarà d'aplicació aquesta excepció de responsabilitat quan hi haja abstenció.  
5.7. Els qui acrediten la titularitat d'un interés legítim podran dirigir-se al secretari d'un òrgan col·legiat perquè els siga expedit el certificat dels seus acords. El certificat serà expedit per mitjans electrònics, llevat que la persona interessada manifeste expressament el contrari i no tinga obligació de relacionar-se per aquesta via.  
  
Article 50. Delegacions  
1. La Junta de Govern pot establir delegacions en l'àmbit de la seua competència, en les poblacions més importants de la província amb acord motivat.  
2. Per a l'elecció del delegat, es disposarà dels graduats socials de la comarca concreta de la població, i de les pròximes que siguen adscrites a aquest efecte, i es durà a terme mitjançant votació dels membres de la Junta de Govern.  
3. El càrrec de delegat serà per tres anys, amb possibilitat de reelecció per espai d'uns altres tres anys.  
4. La Junta de Govern podrà aprovar normes internes i reglaments de la delegació.  
5. Correspon als delegats la representació del Col·legi en l'àmbit de la seua demarcació en els actes i actuacions d'interés que calguen, i sempre que no la tinga personalment el degà o qualsevol membre per delegació d'aquest de la Junta de Govern.  
El delegat estarà present en els actes de caràcter oficial corporatiu en els quals haja d'estar el Col·legi en la seua demarcació, i s'ocuparà d'informar la Junta de Govern de les necessitats, aspiracions i problemes professionals i corporatius dels col·legiats de la seua zona, davant dels quals i en les reunions internes que acorde el delegat, traslladarà la vida col·legial d'interés.  
  
  
CAPÍTOL QUART  
Junta General  
  
Article 51. La Junta General  
La Junta General és l'òrgan suprem de decisió col·legial. Podran ser ordinàries i extraordinàries, i la integraran tots els graduats socials col·legiats que tinguen el ple gaudi dels seus drets.  
  
Article 52. Ordre del dia  
La Junta General Ordinària se celebrarà dins del primer semestre de cada any per a tractar els assumptes següents:  
1. Lectura i aprovació, si escau, de l'acta de la junta anterior, que llegirà el secretari.  
2. Exposició, pel degà, de l'actuació i desenvolupament del Col·legi durant l'any anterior i l'estat de les gestions realitzades en defensa dels interessos col·legials i examen de la memòria anual.  
3. Examen i aprovació del balanç i del pressupost per a l'exercici, que exposarà el tresorer.  
Se sol·licitarà per escrit a la Secretaria del Col·legi, amb una antelació, almenys, de tres dies hàbils abans de l'Assemblea, qualsevol aclariment respecte d'alguna qüestió concreta del balanç i el pressupost.  
4. Proposicions de la Junta de Govern.  
5. Proposicions i precs i preguntes dels col·legiats.  
6. Elecció de càrrecs vacants quan calga, llevat que la Junta de Govern haguera convocat per a això una junta extraordinària.  
7. Qualssevol altres assumptes que no hagen de ser sotmesos a la Junta General Extraordinària.  
  
Article 53. Admissió de proposicions  
1. Les proposicions dels col·legiats davant la Junta General ordinària hauran de ser entregades a la Junta de Govern perquè les examine i forme criteri i acorde si aquestes estan d'acord amb els fins del Col·legi, amb una antelació mínima de cinc dies hàbils (per tant, no es compten els dissabtes, diumenges i festius) respecte a la data en què haja de realitzar-se la reunió, i hauran de portar com a mínim la signatura de deu col·legiats, dels quals set seran exercents.  
La Junta General acordarà, després de la seua lectura, si escau o no discutir les proposicions així formulades.  
2. Dels requisits anteriors s'exceptuen les proposicions incidentals i d'ordre que es presenten durant la realització de la Junta per un o diversos assistents, sobre la procedència de les quals resoldrà qui la presidisca, i que mai podran referir-se a assumptes que hagen de ser sotmesos a la consideració de la Junta General i que no es troben expressament continguts en l'ordre del dia.  
  
Article 54. Requisit de convocatòria  
1. Les convocatòries a la Junta General es realitzaran pels mitjans que garantisquen la seua difusió a la generalitat de col·legiats i poden ser per correu electrònic o per correu ordinari remés als col·legiats amb l'ordre del dia, i s'haurà d'exposar la convocatòria en la pàgina web del Col·legi.  
2. La convocatòria haurà de cursar-se almenys amb huit dies hàbils d'antelació a la realització d'aquesta. En cas d'urgència, segons el parer de la Junta de Govern o del degà, podrà reduir-se el termini a cinc dies hàbils.  
  
Article 55. Convocatòria de les juntes extraordinàries  
1. Es convocaran les juntes generals extraordinàries a iniciativa de la Junta de Govern o bé a sol·licitud escrita d'un nombre mínim de cinquanta col·legiats, en la qual expressaran la causa i justificació de la convocatòria en un escrit dirigit a la Junta de Govern i amb puntualització dels aspectes concrets que s'hagen de tractar.  
2. La Junta de Govern només podrà denegar la convocatòria quan la petició que complisca els requisits expressats siga contrària a la llei o aliena als fins col·legials. Si no és així, iniciarà el debat el primer signant de la petició.  
3. La convocatòria de la junta extraordinària podrà realitzar-se per correu ordinari o per qualsevol mitjà telemàtic, i la convocatòria s'haurà d'exposar en la pàgina web del Col·legi.  
4. La convocatòria haurà de cursar-se almenys amb huit dies d'antelació.  
  
Article 56. Règim general dels debats  
1. Les juntes generals ordinàries i extraordinàries es realitzaran sempre el dia i hora assenyalats, bé siga en primera convocatòria, si hi assisteixen com a mínim la meitat més un dels col·legiats, o en segona, trenta minuts després siga quin siga el nombre d'assistents.  
2. El degà dirigirà els debats, podrà concedir o suspendre l'ús de la paraula i cridarà a l'ordre els col·legiats que s'excedeixen en l'extensió o abast de les seues discussions, que no se cenyeixen a la matèria discutida o que falten al respecte a l'autoritat, a algun company, a la Junta o a l'Assemblea, i podrà expulsar-los del local quan els cride a l'ordre dues vegades i desobeïsquen.  
3. Com a regla general, en els temes que siguen objecte de debat només es permetran com a màxim dos torns a favor i dos en contra, excepte en els assumptes d'excepcional interés a criteri del degà.  
4. Les juntes no es consideraran acabades mentre no s'hagen discutit i s'haga dictat acord sobre tots els punts de l'ordre del dia. No obstant això, les persones que les presidisquen les podran suspendre quan les sessions es prolonguen més de quatre hores, i continuar el mateix dia o el dia hàbil següent.  
  
Article 57. Votacions  
1. Les votacions realitzades en les juntes generals seran de tres classes: ordinària, nominal i per papereta. S'entendrà que existeix unanimitat en una votació quan en preguntar el degà si s'aprova l'assumpte sotmés a debat cap col·legiat manifeste el contrari. En tot cas, el degà podrà proposar que es faça la votació.  
2. La votació ordinària es verificarà alçant primer el braç els que aproven la qüestió que es debat i després els que la desaproven, i s'efectuarà sempre que ho demane un col·legiat.  
3. La votació nominal es realitzarà dient cada col·legiat assistent els seus dos cognoms seguits de la paraula sí o no, i tindrà lloc quan ho sol·liciten almenys cinc col·legiats.  
4. La votació per papereta s'haurà de realitzar quan afecte qüestions personals d'un o més col·legiats, quan la demane la tercera part dels assistents o la propose el degà. Les votacions per al nomenament de càrrecs vacants de la Junta de Govern seran sempre per papereta, i no seran vàlides les designacions fetes per aclamació, excepte quan només hi haja un candidat al càrrec sotmés a elecció. En aquest cas, i com a excepció, no serà necessària l'urna i hi quedarà proclamat.  
  
5. No es podrà delegar el vot en cap cas, l'assistència tindrà sempre caràcter personalíssim, i es perdrà el dret d'aquell col·legiat que no assistisca a aquesta, bé presencialment o pel sistema d'audioconferència o videoconferència.  
  
  
TÍTOL QUART  
Responsabilitat disciplinària  
  
Article 58. Potestat sancionadora  
La Junta de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris a l'honorabilitat i prestigi de la professió i el respecte degut als companys, a més del que s'estableix en aquests estatuts.  
  
  
Article 59. Requeriment d'instrucció  
No podrà ser imposada cap sanció sense la instrucció prèvia de l'expedient disciplinari, que se substanciarà d'acord amb el que es disposa en aquests estatuts.  
  
Article 60. Graduació de les faltes  
Les faltes poden ser qualificades com a molt greus, greus o lleus.  
  
Article 61. Són faltes molt greus:  
a) La vulneració conscient i deliberada dels deures i obligacions de la professió i, en particular, la que afecte de manera greu la dignitat de la professió per l'incompliment de les regles que la governen d'acord amb el codi deontològic.  
b) La comissió de delictes dolosos, en qualsevol grau de participació, a conseqüència de l'exercici de la professió.  
c) La infracció del règim d'incompatibilitats establit legalment.  
  
d) L'atemptat contra la dignitat o l'honor dels membres del Consell General, dels consells de comunitats autònomes i de la Junta de Govern, quan actuen en l'exercici de les seues funcions i contra els companys i companyes en l'exercici professional.  
e) L'alteració maliciosa de les dades consignades en documents que expedisquen o atorguen.  
f) Haver sigut condemnat per la realització d'actes de competència deslleial.  
g) La participació activa en actuacions constitutives d'intrusisme professional, sempre que hi haja condemna judicial ferma.  
h) La vulneració dels interessos dels consumidors i usuaris dels seus serveis professionals.  
i) L'exercici de la professió quan hi haja inhabilitació o suspensió temporal d'aquesta bé siga per resolució judicial o administrativa ferma, i tot això sense perjudici de la potestat sancionadora autonòmica sobre la matèria en virtut de la Llei 4/2019, de 22 de febrer, de la Generalitat Valenciana, de modificació de la Llei 6/1997, de 4 de desembre, de consells i col·legis professionals de la Comunitat Valenciana.  
j) L'incompliment de l'obligació d'atendre les càrregues col·legials durant un any, llevat que s'haguera aprovat una moratòria amb causes justificades.  
  
Article 62. Són faltes greus:  
a) La demora, negligència o descuits reiterats en el compliment dels deures i obligacions professionals i corporatius que causen notori perjudici o crebant.  
b) L'incompliment de les normes estatutàries o dels acords adoptats pels òrgans col·legials en l'àmbit de la seua competència.  
c) El reiterat incompliment de l'obligació d'atendre les càrregues col·legials durant set mesos, llevat que s'haguera aprovat una moratòria amb causes justificades.  
d) La falta de respecte degut a autoritats, clients o companys en l'exercici de la professió.  
e) La inassistència injustificada a una citació del degà del Consell o del col·legi corresponent quan això cause greu perjudici a la corporació.  
  
  
Article 63. Són faltes lleus:  
a) La demora o negligència en el compliment de les funcions professionals que tinguen encomanades, sempre que no ocasione perjudici o crebant notori.  
b) La falta de respecte als membres de Consell General, dels consells de comunitats autònomes i de la Junta de Govern en l'exercici de les seues funcions.  
c) L'incompliment de l'obligació d'atendre les càrregues col·legials durant tres mesos, llevat que s'haguera aprovat una moratòria amb causes justificades  
d) Els actes enumerats en l'article anterior quan no tinguen entitat suficient per a ser considerats com a greus.  
  
Article 64. Sancions  
Les sancions que poden imposar-se són:  
1. Per faltes molt greus:  
a) Suspensió de l'exercici de la professió per un termini superior a sis mesos sense excedir els dos anys.  
b) Suspensió dels drets col·legials per un termini superior a sis mesos sense excedir els dos anys.  
c) Expulsió del Col·legi.  
d) En el cas d'impagament molt greu de quotes col·legials, la sanció entre el 20 % i el 50 % de l'import que es deu i els interessos de demora fixats en l'interés legal més dos punts des de la data de meritació.  
2. Per faltes greus:  
a) Suspensió de l'exercici de la professió per un termini no superior a sis mesos.  
b) Suspensió dels drets col·legials per un termini no superior a sis mesos.  
c) En el cas d'impagament greu de quotes col·legials, la sanció entre el 10 % i 20 % de l'import que es deu i els interessos de demora fixats en l'interés legal més dos punts des de la data de meritació.  
3. Per faltes lleus:  
a) Reprensió privada.  
b) Prevenció per escrit.  
c) En el cas d'impagament lleu de quotes col·legials, la sanció entre el 5 % i el 10 % de l'import que es deu i els interessos de demora fixats en l'interés legal més dos punts des de la data de meritació.  
Les sancions greus i molt greus comportaran la inhabilitació per a l'exercici dels càrrecs de la Junta de Govern, llevat que el sancionat haguera sigut rehabilitat mitjançant resolució d'aquesta Junta de Govern.  
  
Article 65. Procediment  
1. El procediment per a la imposició de sancions per faltes disciplinàries s'ajustarà al que es preveu en aquests estatuts.  
2. En l'exercici de la potestat sancionadora i disciplinària del Col·legi i de conformitat amb la legislació administrativa d'aplicació, s'hauran de respectar i observar els principis de legalitat, tipicitat i proporcionalitat.  
3. El procediment disciplinari es regirà pel principi de transparència i es desenvoluparà d'acord amb el principi d'accés permanent. A aquest efecte, en qualsevol moment del procediment, les persones interessades tenen dret a conéixer el seu estat de tramitació i a accedir i obtindre còpies dels documents continguts en aquest.   
4. És competent la Junta de Govern per a la incoació de l'expedient disciplinari i el nomenament de l'instructor i el secretari. Serà instructor un membre de la Junta, que exposarà el resultat de les gestions en aquesta.  
El secretari podrà no ser membre de la Junta. Hi podrà ser un col·legiat exercent, no exercent o emèrit, o la persona del gerent o assessor jurídic d'acord amb les característiques del procediment.  
No obstant l'anterior, i amb caràcter previ a la incoació de tot expedient disciplinari, la Junta de Govern, en un tràmit d'informació reservada respecte a denúncies que aquest òrgan haja de conéixer podrà decidir finalment si s'incoa o no l'oportú i esmentat expedient disciplinari.  
  
5. La imposició de sancions és d'exclusiva competència de la junta de govern corresponent, que adoptarà els acords per majoria de vots emesos secretament entre els membres presents en la sessió, excloent-hi el membre de la junta que haja realitzat la labor d'instructor i de secretari, si escau.  
6. La sanció per falta molt greu serà adoptada de manera secreta i amb la conformitat de dues terceres parts dels assistents.  
7. En els casos en què l'Administració autonòmica siga competent per a conéixer del procediment sancionador per raó de la matèria i en essència per les faltes molt greus comprensives d'exercici de la professió sense col·legiació o estant suspés o inhabilitat per a això, s'ajustarà al que es preveu per a la concurrència de sancions, i no es podran sancionar, en conseqüència, els fets que prèviament hagen sigut sancionats judicialment o administrativament i s'aprecie identitat de subjecte, fet i fonament.  
  
  
TÍTOL CINQUÉ  
Procediment disciplinari  
  
CAPÍTOL PRIMER  
Disposicions generals  
  
Article 66. Àmbit  
El procediment disciplinari desenvolupat en aquests estatuts serà aplicable en les actuacions que realitze el Col·legi de Graduats Socials de València per a l'exigència de les responsabilitats disciplinàries en les quals incórreguen els col·legiats en el cas d'infracció dels seus deures professionals o col·legials, sense perjudici de la responsabilitat civil o penal exigible a aquests, com també la competència sancionadora de la Generalitat Valenciana, en virtut de la Llei 4/2019, de 22 de febrer, en els casos d'infraccions molt greus.  
  
Article 67. Concurrència de sancions i independència dels procediments  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte, fet i fonament.  
  
2. Quan es tramite un procés penal pels mateixos fets, el procediment serà suspés en la seua tramitació. La represa del procediment disciplinari quedarà demorada fins que es dicte pronunciament ferm de l'autoritat judicial.  
3. Una vegada iniciat el procediment, en qualsevol moment d'aquest en què l'instructor aprecie que la presumpta infracció puga ser constitutiva de delicte greu o lleu, ho posarà immediatament en coneixement de l'òrgan que haguera ordenat la incoació de l'expedient perquè aquest òrgan decidisca la comunicació dels fets al Ministeri Fiscal i resolga la suspensió del procediment fins que es dicte pronunciament ferm de l'autoritat judicial.  
4. Represa la tramitació de l'expedient disciplinari en qualsevol dels casos esmentats, la resolució que es dicte haurà de respectar l'apreciació dels fets que continga aquest pronunciament judicial.  
  
5. Els procediments de naturalesa sancionadora seran iniciats sempre d'ofici per acord de l'òrgan competent i establiran la deguda separació entre la fase instructora i la sancionadora, que s'encomanarà a òrgans diferents: la instructora, l'instructor i el secretari, i la sancionadora, la Junta de Govern, llevat que afecte algun membre d'aquesta Junta, i en aquest cas els òrgans instructor i sancionador corresponen al Consell Valencià de Col·legis de Graduats Socials.  
Es considerarà que un òrgan és competent per a iniciar el procediment quan així ho determinen les normes reguladores d'aquest.  
6. En cap cas es podrà imposar una sanció sense que s'haja tramitat l'oportú procediment.  
7. No es podran iniciar nous procediments de caràcter sancionador per fets o conductes tipificades com a infraccions en la comissió de les quals l'infractor persistisca de forma continuada, mentre no s'haja dictat una primera resolució sancionadora, amb caràcter executiu.  
  
Article 68. Mesures de caràcter provisional  
Si per resolució de l'òrgan competent s'acorda la incoació del procediment disciplinari, aquest òrgan podrà acordar com a mesura preventiva la suspensió provisional en l'exercici de la professió dels col·legiats afectats que estigueren sotmesos a investigació, processament o acusació en un procediment penal. Aquesta decisió haurà d'adoptar-se mitjançant resolució motivada i amb audiència prèvia de la persona interessada.  
1. La resolució que acorde la suspensió provisional en l'exercici de la professió haurà de ser notificada a l'afectat. La suspensió provisional podrà prolongar-se mentre dure la investigació, processament o acusació, sense que afecte al manteniment d'aquesta la situació de suspensió del procediment prevista en l'article anterior.  
2. L'òrgan competent podrà adoptar, d'ofici o a instàncies de part i de manera motivada, les mesures provisionals que considere oportunes per a assegurar l'eficàcia de la resolució que es dicte, si hi ha elements de judici suficients per a això, d'acord amb els principis de proporcionalitat i efectivitat.  
  
Article 69. Tramitació del procediment, notificacions i pròrrogues de terminis  
El procediment disciplinari s'impulsarà d'ofici en tots els seus tràmits.  
Les notificacions podran ser realitzades preferentment per mitjans electrònics i, en tot cas, quan l'interessat i col·legiat estiga obligat a rebre-les per aquesta via.  
De la mateixa manera, les notificacions podran ser realitzades mitjançant correu certificat, burofax i qualssevol altre mitjà fefaent al domicili o despatx professional que el col·legiat haja comunicat al Col·legi amb plena validesa i sense perjudici de la responsabilitat que es derive de no haver comunicat reglamentàriament l'eventual trasllat.  
  
Amb independència del mitjà utilitzat, les notificacions seran vàlides sempre que permeten tindre constància del seu enviament o posada a disposició, de la recepció o l'accés de la persona interessada o el seu representant, de les dates i hores, del contingut íntegre i de la identitat fidedigna del remitent i el destinatari d'aquesta. L'acreditació de la notificació efectuada s'incorporarà a l'expedient.  
Si no pot ser verificada la notificació en els termes previstos pels apartats anteriors i s'ignore el lloc de la notificació o bé s'hi intenta, però no es pot practicar, la notificació es farà per mitjà de la inserció d'un anunci en el tauler d'edictes de la seu del Col·legi per un període de quinze dies, amb salvaguarda i protecció en matèria de protecció de dades.  
Els terminis establits seran prorrogables, excepte disposició expressa en contra, a proposta raonada de l'instructor de l'expedient, aprovada per la Junta de Govern del Col·legi. L'acord sobre la pròrroga, el qual serà notificat al col·legiat afectat o recurrent, no serà objecte de recurs, sense perjudici del que puguen al·legar les persones interessades per a la seua consideració en la resolució que pose fi al procediment i en l'eventual impugnació d'aquests actes en els ulteriors recursos que, si escau, s'interposen contra aquesta.  
  
Article 70. Drets dels col·legiats en el procediment disciplinari  
  
Els col·legiats respecte dels quals se seguisquen procediments disciplinaris tindran els drets següents:  
a) A la presumpció d'innocència.  
b) A ser notificat dels fets que se l'imputen, de les infraccions que aquests fets poden constituir i de les sancions que, si escau, se li poden imposar, com també de la identitat de l'instructor, de l'òrgan competent per a imposar la sanció i de la norma que atribuïsca aquesta competència.  
c) A abstindre's de declarar en el procediment seguit en contra seu, a formular al·legacions i a utilitzar els mitjans de defensa admesos per l'ordenament jurídic que resulten procedents.  
d) Als altres drets reconeguts per la Llei 39/2015, d'1 d'octubre, del procediment administratiu comú de les administracions públiques.  
  
  
  
CAPÍTOL SEGON  
Iniciació de les actuacions  
  
Article 71. Iniciació del procediment  
1. El procediment s'iniciarà d'ofici per resolució de la Junta de Govern, resolució que s'adoptarà per pròpia iniciativa, a petició raonada del degà o per denúncia de part interessada i s'establirà la deguda separació entre la fase instructora i la sancionadora, que s'encarregarà a òrgans diferents.  
L'inici de l'esmentat procediment donarà lloc directament a l'obertura de l'expedient disciplinari o, si escau, a l'obertura d'un període d'informació prèvia.  
2. La Junta de Govern o l'òrgan competent que inicie o tramite un procediment, siga quina siga la forma de la seua iniciació, podrà disposar, d'ofici o a instàncies de part, la seua acumulació a uns altres amb els quals tinga identitat substancial o íntima connexió, sempre que siga el mateix òrgan qui haja de tramitar i resoldre el procediment.  
  
Article 72. Informació prèvia  
1. La Junta de Govern podrà iniciar el procediment amb l'obertura d'un període d'informació prèvia amb la finalitat de conéixer les circumstàncies del cas concret i s'orientaran a determinar, amb la major precisió possible, els fets susceptibles de motivar la incoació del procediment, la identificació de la persona o persones que pogueren resultar responsables i les circumstàncies rellevants que concórreguen en els uns i els altres i, en tot cas, sobre la conveniència o no de procedir a l'obertura de l'expedient disciplinari.  
2. Finalitzades les actuacions d'aquesta informació i, en tot cas, en el termini màxim de trenta dies hàbils des de la resolució que va acordar obrir aquesta, la Junta de Govern dictarà resolució per la qual decidirà l'obertura de l'expedient disciplinari o bé l'arxivament de les actuacions.  
3. La iniciació, tramitació i resolució de la informació prèvia correspondran a la Junta de Govern i s'exerciran d'acord amb el que es preveu en el paràgraf primer d'aquest article.  
  
  
CAPÍTOL TERCER  
Expedients disciplinaris  
  
Article 73. Obertura d'expedient disciplinari i la competència per a la instrucció i resolució d'aquest  
1. L'obertura de l'expedient disciplinari serà acordada per la Junta de Govern, a la qual correspondrà igualment la seua resolució.  
2. Quan es tracte d'infraccions lleus, la Junta de Govern o el degà del Col·legi podran sancionar-les sense necessitat de tramitar abans l'expedient disciplinari, sinó mitjançant simple audiència prèvia o descàrrec de l'inculpat i per resolució motivada.  
3. Quan el procediment s'inicie contra qui tinga la condició de membre de la Junta de Govern, o d'integrant del Consell Valencià de Col·legis Oficials de Graduats Socials, l'obertura i la resolució del corresponent expedient disciplinari s'ha de dur a terme, si escau, per la Junta de Govern, l'afectat s'abstindrà en els debats i votacions relatives a l'expedient.  
  
Article 74. De l'instructor i del secretari de l'expedient disciplinari  
  
1. L'acord d'obertura de l'expedient disciplinari designarà l'instructor i el secretari de l'expedient. La Junta de Govern només podrà substituir l'instructor o el secretari d'un expedient disciplinari que haguera acceptat el càrrec en els supòsits de defunció, renúncia i resolució favorable a l'abstenció o recusació.  
2. L'obertura de l'expedient disciplinari, incloent-hi el nomenament d'instructor i de secretari, es notificarà al col·legiat subjecte a expedient com també a les persones designades per a aquests càrrecs.  
3. L'acceptació de l'excusa d'aquests nomenaments i de la renúncia als càrrecs una vegada acceptats, com també l'apreciació de les causes d'abstenció i recusació, serà competència exclusiva de la Junta de Govern per a resoldre l'expedient.  
4. El dret de recusació podrà exercir-se des del moment en què la persona interessada tinga coneixement de la identitat de l'instructor i del secretari designats, i es podrà promoure recusació en qualsevol moment de la tramitació del procediment.  
5. Seran aplicables en matèria d'abstenció i recusació de l'instructor i del secretari de l'expedient les normes contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
  
6. L'instructor, sota la fe del secretari, ordenarà la pràctica de les diligències que siguen adequades per a la determinació i comprovació dels fets i de les proves que puguen conduir a l'aclariment i a la determinació de les responsabilitats susceptibles de sanció.  
  
  
Article 75. plec de càrrecs  
1. En el termini d'un mes des de l'obertura de l'expedient sancionador i a la vista de les actuacions practicades, l'instructor formularà i notificarà el corresponent plec de càrrecs.  
2. El plec de càrrecs haurà de redactar-se de manera clara i precisa, comprendrà els fets imputats a l'inculpat en paràgrafs separats i numerats per cadascun d'aquests i expressarà la infracció presumptament comesa i les sancions que se li poden imposar, amb cita concreta dels preceptes dels Estatuts del Col·legi Oficial de Graduats Socials de València, els Estatuts del Consell Valencià de Col·legis Oficials de Graduats Socials, els Estatuts del Consell General de Graduats Socials d'Espanya i altres normes aplicables, incloent-hi igualment la identitat de l'instructor i de l'òrgan competent per a imposar la sanció.  
  
  
Article 76. Contestació al plec de càrrecs  
1. El plec de càrrecs es notificarà al denunciat i, en un termini no inferior a deu dies ni superior a quinze, podran al·legar i presentar els documents i justificacions que consideren pertinents.  
2. El denunciat podrà proposar en la seua contestació al plec de càrrecs la pràctica de qualsevol mitjà de prova admissible en dret que considere necessari i adjuntar els documents que considere convenients.  
  
  
Article 77. Període de prova  
1. L'instructor disposarà d'un termini d'un mes per a la pràctica de les proves que considere pertinents per entendre que són adequades per a la determinació de fets i possibles responsabilitats. Aquesta pràctica podrà incloure proves no proposades pels afectats. L'esmentat termini es computarà des que es conteste el plec de càrrecs o transcórrega el termini establit per a això sense fer-ho.  
2. L'instructor, en resolució que haurà de ser sempre motivada, podrà denegar l'admissió i la pràctica de les proves que considere improcedents, perquè per la seua relació amb els fets no puguen alterar la resolució final a favor del presumpte responsable. Aquesta resolució serà objecte de recurs quan determine la impossibilitat de continuar el procediment o produïsca indefensió, i haurà de manifestar-se l'oposició en els altres casos mitjançant l'oportuna al·legació per l'afectat per a la seua consideració en la resolució que pose fi al procediment i en la impugnació d'aquests actes en el recurs que, si escau, s'interpose contra aquesta.  
3. Per a la pràctica de les proves que haja d'efectuar l'instructor, l'afectat serà notificat amb l'antelació suficient del lloc, data i hora, a fi que hi puga intervindre.  
4. Els fets declarats provats per resolucions judicials penals fermes vincularan la Junta de Govern del Col·legi respecte dels procediments sancionadors que substancien.  
  
Article 78. Proposta de resolució  
1. L'instructor, dins dels deu dies següents a l'expiració del període de proposició i pràctica de la prova, formularà i notificarà la proposta de resolució, en la qual fixarà amb precisió els fets, efectuarà la qualificació jurídica d'aquests a l'efecte de determinar la infracció o infraccions que considere que s'han comés i assenyalarà les possibles responsabilitats del denunciat o els denunciats com també la proposta de sanció que s'ha d'imposar.  
2. L'òrgan instructor resoldrà la finalització del procediment, amb arxivament de les actuacions, sense que siga necessària la formulació de la proposta de resolució, quan en la instrucció procediment es pose de manifest que concorre alguna de les circumstàncies següents:  
  
a) La inexistència dels fets que pogueren constituir la infracció.  
  
b) Quan els fets no resulten acreditats.  
c) Quan els fets provats no constituïsquen, de manera manifesta, infracció administrativa.  
d) Quan no existisca o no s'haja pogut identificar la persona o persones responsables o bé hi figuren exemptes de responsabilitat.  
e) Quan es concloga, en qualsevol moment, que ha prescrit la infracció.  
  
Article 79. Al·legacions del denunciat  
La proposta de resolució se li notificarà perquè en el termini improrrogable de quinze dies, amb vista de l'expedient, puga al·legar davant l'instructor el que considere convenient en la seua defensa, com també presentar documents i informacions que considere pertinents.  
  
Article 80. Elevació de l'expedient a l'òrgan competent per a resoldre'l  
L'instructor, oït el denunciat o transcorregut el termini sense cap al·legació, remetrà, en el termini de cinc dies hàbils des de l'acabament, la proposta de resolució amb la valoració de les proves practicades juntament amb l'expedient administratiu complet a la junta de govern o al consell competent per a resoldre.  
  
Article 81. Resolució de l'expedient  
1. La resolució que pose fi al procediment disciplinari haurà de ser acordada en el termini màxim de trenta dies hàbils, des de la recepció de la proposta de l'instructor; haurà de ser motivada; resoldrà totes les qüestions plantejades en l'expedient, i no podrà acceptar fets diferents dels que van servir de base al plec de càrrecs i a la proposta de resolució, sense perjudici de la diferent valoració jurídica d'aquesta. La resolució haurà d'adoptar-se i notificar-se en el termini de trenta dies hàbils des de la recepció de la proposta.  
2. No obstant això, quan l'òrgan competent per a resoldre considere que la infracció o la sanció pren major gravetat que la determinada en la proposta de resolució, es notificarà al denunciat perquè aporte les al·legacions que considere convenients en el termini de quinze dies.  
  
3. En la deliberació i aprovació de l'acord no intervindran els qui hagen actuat en la fase d'instrucció del procediment com a instructor i secretari, sense que es computen a l'efecte de quòrum o majories.  
  
4. Quan la proposta de resolució continga una sanció de suspensió per més de tres mesos o l'expulsió del Col·legi, l'acord haurà de ser pres per la Junta de Govern mitjançant votació secreta i amb la conformitat de les dues terceres parts dels seus components, i es farà saber en la convocatòria de la sessió l'obligatorietat de l'assistència de tots els membres de la Junta o el Consell i el cessament de qui no hi assistisca sense causa justificada.  
5. La resolució que es dicte haurà de ser notificada al denunciat, haurà de respectar el que s'estableix en l'article 90 de la Llei 39/2015, d'1 d'octubre, del procediment administratiu comú de les administracions públiques, i expressarà els recursos que en contra d'aquesta es poden interposar, els òrgans administratius o judicials davant els quals s'han de presentar i el termini per a interposar-los, sense perjudici que les persones interessades puguen exercir qualsevol altre que consideren oportú.  
  
  
CAPÍTOL QUART  
Règim de recursos en matèria disciplinària  
  
Article 82. Actes recurribles  
1. Les resolucions de la Junta de Govern per les quals se suspenguen provisionalment en l'exercici col·legiats sotmesos a investigació, processament o acusació, l'arxivament les actuacions iniciades o s'imposen sancions disciplinàries, com també qualsevol altra decisió dins del procediment que, encara que tinga el caràcter d'acte de tràmit, determine la impossibilitat de continuar-lo o produïsca indefensió, podran ser objecte de recurs ordinari per part de les persones interessades dins del termini improrrogable d'un mes des de la seua notificació, davant el Consell Valencià de Col·legis de Graduats Socials.  
2. La resolució que resolga l'esmentat recurs posa fi a la via administrativa, i serà immediatament executiva i susceptible de recurs contenciós administratiu.  
No seran objecte de recurs els acords d'obertura de l'expedient disciplinari. Respecte dels actes de tràmit no recurribles, l'oposició a aquests podrà, en tot cas, ser al·legada per les persones interessades perquè siga considerada en la resolució que pose fi al procediment i en l'eventual impugnació d'aquests actes en el recurs que, si escau, s'interpose contra aquesta.  
3. Exclusivament a l'efecte d'interposar recurs contra qualsevol de les resolucions esmentades anteriorment que determinen o impliquen l'arxivament o sobreseïment de les actuacions iniciades o la imposició de sancions, es considerarà com a persona interessada el denunciant dels fets, qui tindrà dret al fet que se li notifiquen els esmentats actes, com també els d'obertura de l'expedient disciplinari.  
  
Article 83. Règim dels recursos  
El recurs ordinari podrà interposar-se en el termini improrrogable d'un mes des de la seua notificació, mitjançant un escrit que s'ha de presentar davant la Junta de Govern del Col·legi que haja dictat la resolució objecte de recurs o davant l'òrgan competent per a resoldre'l, i la Junta de Govern, si escau, l'haurà de remetre en el termini de deu dies al Consell Valencià de Col·legis de Graduats Socials, juntament amb el seu informe i amb una còpia completa i ordenada de l'expedient.  
  
  
  
  
  
  
CAPÍTOL CINQUÉ  
Execució i efectes de les sancions  
  
Article 84. Execució i suspensió de l'execució de les resolucions administratives sancionadores  
Les resolucions de la Junta de Govern dictades en matèria disciplinària no podran executar-se fins a resoldre el recurs ordinari o bé fins que haja transcorregut el termini establit per a la seua interposició sense efectuar-la. No obstant això, les mesures provisionals, si escau, aprovades podran ser executades des de la seua adopció.  
  
Article 85. Publicitat i efectes de les sancions  
1. Les sancions disciplinàries poden ser públiques una vegada que siguen fermes en via administrativa, amb independència de la seua execució. En el cas que l'acord sancionador siga després revocat judicialment haurà de donar-se anàloga publicitat a la seua revocació.  
2. Les sancions que impliquen suspensió en l'exercici de la professió o expulsió d'un Col·legi tindran efectes en l'àmbit de tots els col·legis de graduats socials d'Espanya, i amb aquesta finalitat hauran de ser comunicades al Consell General de Graduats Socials d'Espanya perquè aquest ho trasllade als altres col·legis, sense perjudici de la mateixa comunicació als òrgans judicials i a l'òrgan competent de la Generalitat Valenciana en infraccions d'aquesta naturalesa.  
  
  
CAPÍTOL SISÉ  
Extinció de la responsabilitat disciplinària  
  
Article 86. Causes d'extinció de la responsabilitat disciplinària  
1. La responsabilitat disciplinària dels col·legiats s'extingeix pel compliment de la sanció, la defunció, la prescripció de la infracció i la prescripció de la sanció.  
2. Si durant la tramitació del procediment disciplinari es produeix la defunció de l'inculpat, es dictarà una resolució que declare extingida la responsabilitat i es procedirà a l'arxivament de les actuacions.  
3. La baixa en el Col·legi no extingeix la responsabilitat disciplinària contreta durant el període d'alta, encara que determina la impossibilitat d'executar la sanció que s'hi acorde. En aquest cas, es conclourà el procediment disciplinari mitjançant la resolució que pertoque i en cas de sanció la seua execució quedarà en suspens fins al moment en què el col·legiat cause novament alta en el Col·legi.  
  
Article 87. Prescripció de les infraccions  
1. Les infraccions molt greus prescriuran als tres anys; les greus, als dos anys, i les lleus, als sis mesos.  
2. El termini de prescripció començarà a comptar-se des que la infracció s'haguera comés.  
3. La prescripció s'interromprà per la notificació al col·legiat afectat de l'acord d'obertura de la informació prèvia o del procediment disciplinari. El termini tornarà a computar-se si el procediment disciplinari es queda paralitzat durant més d'un mes per causa no imputable al col·legiat inculpat.  
  
Article 88. Prescripció de les sancions  
1. Les sancions imposades per faltes molt greus prescriuran als tres anys; les imposades per faltes greus, als dos anys i les imposades per faltes lleus, a l'any.  
2. El termini de prescripció de la sanció per falta d'execució d'aquesta començarà a comptar des de l'endemà a aquell en què adquirisca fermesa la resolució per la qual s'imposa la sanció, i serà aplicable igualment el que s'estableix en l'article 30 de la Llei 40/2015, d'1 d'octubre, de règim jurídic del sector públic.   
  
Article 89. Rehabilitació per caducitat de l'anotació  
1. L'anotació de les sancions en l'expedient personal del col·legiat caducarà als sis mesos, si ha sigut per falta lleu; als dos anys, si ha sigut per falta greu; als quatre anys, si ha sigut per falta molt greu, i als cinc anys, si la sanció ha sigut d'expulsió.  
  
2. El termini per a la rehabilitació col·legial es comptarà a partir de l'endemà a aquell en què haguera quedat complida la sanció.  
3. Els sancionats podran sol·licitar de la Junta de Govern la seua rehabilitació una vegada transcorreguts aquests terminis de caducitat, la qual s'acordarà sense més tràmits una vegada efectuada la comprovació que ha transcorregut el període de caducitat.  
  
Article 90. Causes d'abstenció i recusació  
1. Els membres de la Junta de Govern en els quals es donen les circumstàncies de l'apartat següent s'abstindran d'intervindre en el procediment i ho comunicaran immediatament al degà, qui juntament amb la resta de membres de la Junta resoldrà el que pertoque.  
2. Seran motius d'abstenció els següents:  
a) Tindre interés personal en l'assumpte de què es tracte o en un altre en la resolució del qual poguera influir la d'aquell; ser administrador de societat o entitat interessada o tindre qüestió litigiosa pendent amb algun interessat.  
b) Tindre un vincle matrimonial o situació de fet assimilable i el parentiu de consanguinitat dins del quart grau o d'afinitat dins del segon, amb qualsevol de les persones interessades, amb els administradors d'entitats o societats interessades i també amb els assessors, representants legals o mandataris que intervinguen en el procediment, com també compartir despatx professional o estar associat amb aquests per a l'assessorament, la representació o el mandat.  
c) Tindre amistat íntima o enemistat manifesta amb alguna de les persones esmentades en l'apartat anterior.  
d) Haver intervingut com a testimoni en el procediment de què es tracte.  
e) Tindre relació de servei amb persona natural o jurídica interessada directament en l'assumpte, o haver-li prestat en els dos últims anys serveis professionals de qualsevol tipus i en qualsevol circumstància o lloc.  
3. En els casos previstos en l'article anterior, les persones interessades podran promoure recusació en qualsevol moment de la tramitació del procediment.  
Tot col·legiat està obligat a posar en coneixement de la Junta de Govern les causes de recusació que aprecie en qualsevol membre d'aquesta, i la Junta haurà d'apreciar-la d'ofici quan tinga coneixement de causa d'abstenció o recusació.  
4. La recusació es plantejarà per escrit, en el qual s'expressarà la causa o causes en què es fonamenta.  
Si el recusat nega la causa de recusació, el superior resoldrà en el termini de tres dies, després dels informes i les comprovacions que considere oportuns.  
5. Contra les resolucions adoptades en aquesta matèria no es pot interposar recurs, sense perjudici de la possibilitat d'al·legar la recusació en interposar el recurs que siga procedent contra l'acte que pose fi al procediment.  
  
Article 91. Competència en cas d'expedient contra un membre de la Junta  
La competència per a dirigir el procediment disciplinari contra un membre de la Junta de Govern correspon al Consell Valencià de Col·legis de Graduats Socials.  
  
Article 92. Proporcionalitat  
En la imposició de sancions s'haurà de guardar la deguda proporció entre la gravetat del fet i la sanció aplicada, i s'haurà de considerar en particular la intencionalitat, reiteració i naturalesa dels perjudicis causats com a criteris de graduació, i en relació amb el que es preveu en l'article 65.2 d'aquests estatuts.  
  
Article 93. Execució  
1. Les sancions s'executaran una vegada siguen fermes en via administrativa.  
2. Les sancions que impliquen la suspensió en l'exercici de la professió o l'expulsió tindran efectes a tot Espanya, i amb aquest fi seran comunicades al Consell General perquè aquest les trasllade a la resta de col·legis que s'abstindran d'incorporar o habilitar el sancionat mentre estiga vigent la sanció.  
3. De la mateixa manera, es procedirà de conformitat amb l'apartat anterior quan l'esmentada sanció procedisca d'una resolució de l'Administració autonòmica.  
  
Article 94. Extinció de la responsabilitat  
1. S'extingeix la responsabilitat per defunció del col·legiat, per prescripció de la falta i per prescripció de la sanció.  
2. La baixa en el Col·legi no n'extingeix la responsabilitat, l'expedient s'haurà de concloure i la sanció, si escau, imposada romandrà en suspens per a ser complida si el col·legiat causara novament alta en el Col·legi o en qualssevol altre i, per tant, aquesta circumstància es comunicarà al Consell General.  
  
Article 95. Termini de prescripció de les faltes  
1. Les faltes molt greus prescriuran als tres anys; les greus, als dos, i les lleus, als sis mesos.  
2. El termini de prescripció de les infraccions començarà a comptar-se des del dia en què la infracció s'ha comés.  
3. Interromprà la prescripció la iniciació amb coneixement del col·legiat del procediment sancionador, i es reprendrà de nou el termini de prescripció si l'expedient sancionador estiguera paralitzat durant dos mesos per causa no imputable al col·legiat inculpat.  
  
Article 96. Termini de prescripció de les sancions  
1. Les sancions per faltes molt greus prescriuran als tres anys; les imposades per faltes greus, als dos anys, i les imposades per faltes lleus, a l'any.  
2. El termini començarà a comptar-se des de l'endemà a aquell en què adquirisca fermesa la resolució per la qual s'imposa la sanció.  
3. Interromprà la prescripció la iniciació amb coneixement del col·legiat del procediment d'execució, i tornarà a transcórrer de nou el termini si aquell està paralitzat per més de sis mesos per causa no imputable al col·legiat sancionat.  
4. El termini de prescripció de la sanció quan el col·legiat sancionat infringeix el seu compliment començarà a comptar-se des de la data de la infracció.  
  
Article 97. Anotació  
1. Les correccions disciplinàries que imposen els jutjats o tribunals a un graduat social, diplomat en relacions laborals, grau en relacions laborals i recursos humans i, en definitiva, qualsevol col·legiat en la corporació, siga quina siga la seua modalitat, es faran constar en l'expedient personal d'aquest.  
2. Així mateix, es faran constar les sancions corporatives en expedient personal.  
3. Aquests expedients personals estaran subjectes a la legislació sobre la matèria de protecció de dades, i n'actuarà la cancel·lació, rectificació i modificació quan concórrega causa legal a aquest efecte i en els termes previstos en l'article següent.  
4. En cap cas procedirà l'anotació de cap sanció o correcció disciplinària que no haja esdevingut ferma.  
  
Article 98. Cancel·lació  
1. L'anotació de sancions de reprensió privada i prevenció escrita seran cancel·lades als sis mesos des de la fermesa d'aquestes.  
2. L'anotació de sanció de suspensió podrà cancel·lar-se a instàncies de la persona interessada quan hagen transcorregut almenys de dos a quatre anys des de la fermesa de la sanció, segons es tracte de falta greu o molt greu.  
3. El col·legiat sancionat amb l'expulsió no temporal del Col·legi podrà sol·licitar a la Junta de Govern la seua rehabilitació quan hagen transcorregut almenys sis anys des de la fermesa. A aquest efecte, serà instruït l'oportú expedient amb audiència de la persona interessada, que resoldrà la Junta de Govern de forma motivada en votació secreta i serà necessari el vot favorable de dues terceres parts dels seus membres.  
  
  
TÍTOL SISÉ  
Règim jurídic dels acords dels òrgans del Col·legi  
  
Article 99. Executivitat  
Els acords de la Junta de Govern i les decisions del seu degà dictades en l'exercici de les seues funcions seran immediatament executives, llevat que aquest acord establisca una altra cosa o faça referència al règim disciplinari dels col·legiats, i en aquest cas en seran executives des de la fermesa.  
Article 100. Actes  
1. El Col·legi portarà obligatòriament un llibre d'actes on es transcriuran separadament les corresponents a la Junta de Govern i la Junta General.  
2. Les actes seran signades pel degà o qui l'haguera substituït en la Junta i pel secretari o per qui haguera exercit les seues funcions.  
  
Article 101. Recurs ordinari  
1. Els acords o decisions del degà i dels altres membres de la Junta de Govern podran ser recorreguts davant aquesta en el termini de quinze dies hàbils (es descompten dissabtes, diumenges i festius) comptadors des de l'endemà de la publicació o, si escau, notificació a les persones interessades. La Junta de Govern haurà de resoldre de manera expressa la impugnació en el termini de quinze dies hàbils i s'entendrà desestimada si transcorre el termini sense haver-se dictat resolució.  
  
2. Contra la resolució expressa o presumpta d'aquest recurs es pot interposar un recurs d'alçada en la forma prevista en l'article següent.  
  
  
Article 102. Recurs d'alçada  
1. Els acords adoptats per la Junta de Govern podran ser objecte de recurs d'alçada davant el Consell Valencià de Col·legis de Graduats Socials dins del termini d'un mes natural comptador des de l'endemà de la publicació o, si escau, notificació a les persones interessades.  
  
2. El recurs s'haurà de presentar davant la Junta de Govern que va dictar l'acord i aquesta l'haurà de remetre al Consell en el termini de deu dies, amb el seu informe i una còpia completa i ordenada de l'expedient.  
3. La interposició del recurs haurà d'expressar:  
a) El nom i cognoms o raó social del recurrent com també identificació del mitjà i del lloc assenyalat per a les notificacions a aquest.  
  
b) L'acte que és objecte de recurs i la raó de la seua impugnació.  
c) Lloc, data i identificació personal del recurrent.  
d) Òrgan al qual es dirigeix.  
e) Les altres particularitats que siguen d'interés al fons.  
4. La resolució del recurs esgota la via administrativa i contra aquesta només es podrà interposar un recurs contenciós administratiu.  
5. El que es disposa en aquest article s'entén sense perjudici de les especialitats establides en matèria electoral.  
  
Article 103. Suspensió de l'acte impugnat  
1. La interposició del recurs, excepte en els casos que una disposició establisca el contrari i excepte també en matèria disciplinària, no suspendrà l'execució de l'acte impugnat, llevat que el Consell acorde la seua suspensió i des del moment en què aquest òrgan la notifique.  
  
2. L'acord de suspensió haurà d'adoptar-se en el termini de trenta dies comptadors des de la sol·licitud, i s'entendrà concedida si en l'esmentat termini no s'ha dictat resolució expressa.  
  
Article 104. Recurs contra els acords de la Junta General  
Els acords de la Junta General seran objecte de recurs per la Junta de Govern, el seu degà o qualsevol col·legiat amb interés legítim davant el Consell Valencià de Col·legis de Graduats Socials, en el termini d'un mes natural des de l'adopció d'aquests.  
  
Article 105. Nul·litat  
1. Els actes dels òrgans col·legials són nuls de ple dret en els casos següents:  
a) Els que lesionen el contingut essencial dels drets i les llibertats susceptibles d'empara constitucional.  
b) Els dictats per òrgan manifestament incompetent per raó de la matèria o territori.  
c) Els que tinguen un contingut impossible.  
d) Els que siguen constitutius d'infracció penal o es dicten a conseqüència d'aquesta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan no tinguen els requisits essencials per a la seua adquisició.  
  
Article 106. Dies hàbils  
Amb caràcter general, en els còmputs de dies hàbils s'exceptuen els dissabtes, diumenges i festius, llevat que s'establisca per a l'acte concret una altra cosa.  
Quan no s'establisca que el còmput ho és en dies naturals o mesos naturals, es considerarà que són dies hàbils.  
  
  
TÍTOL SETÉ  
Finestreta única  
  
CAPÍTOL PRIMER  
Normes afavoridores de lliure accés als serveis   
de graduats socials i al seu exercici  
  
Article 107. Finestreta única  
1. El Col·legi de Graduats Socials de València per si o a través del Consell Valencià de Col·legis de Graduats Socials i del Consell General disposarà d'una pàgina web i col·laborarà amb les administracions públiques perquè, a través de la finestreta única prevista en la Llei de lliure accés a les activitats de serveis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa col·legial, a través d'un únic punt, per via electrònica i a distància, com també realitzar la resta de les actuacions previstes en la llei esmentada.  
2. Per mitjà de la finestreta única, els graduats socials podran, de manera gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i les sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en els quals tinguen la consideració de persones interessades i rebre la corresponent notificació dels actes de tràmit preceptius i la resolució d'aquests pel Col·legi, incloent-hi la notificació dels expedients disciplinaris quan no fora possible per altres mitjans.  
d) Rebre les convocatòries a les juntes generals ordinàries i extraordinàries i la informació sobre l'activitat pública i privada del Col·legi.  
  
3. A través d'aquesta finestreta única s'oferirà de manera clara i inequívoca la informació següent:  
a) El procediment a través de mitjans electrònics d'accés gratuït al Registre de Col·legiats que estarà permanentment actualitzat i en el qual constaran els noms i cognoms dels graduats socials col·legiats, número de col·legiació, títols oficials dels quals estiga en possessió, domicili professional i situació d'habilitació professional.  
b) L'accés al Registre de Societats Professionals, amb el contingut descrit en l'article 8 de la Llei 2/2007, de 15 de març, de societats professionals.  
c) Les vies de reclamació i els recursos que es poden interposar en el cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris a les quals els destinataris dels serveis professionals dels graduats socials es poden adreçar per a obtindre'n assistència.  
e) El contingut dels codis deontològics.  
4. El Col·legi de Graduats Socials de València, per al compliment del que es preveu en aquest article, incorporarà les tecnologies necessàries i crearà i mantindrà les plataformes tecnològiques que garantisquen la interoperabilitat entre els diferents sistemes i l'accessibilitat de les persones amb discapacitat. Per a això, el Col·legi podrà posar en marxa els mecanismes de coordinació i col·laboració necessaris, inclusivament amb les corporacions d'altres professions.  
5. El Col·legi facilitarà al Consell Valencià i al Consell General la informació concernent a les altes, baixes i qualssevol altres modificacions que afecten els registres de col·legiats i de societats professionals, perquè en prenga coneixement i anotació en els registres centrals.  
  
CAPÍTOL SEGON  
Memòria anual  
  
Article 108. Memòria anual  
1. El Col·legi estarà subjecte al principi de transparència en la seua gestió, per a la qual cosa elaborarà una memòria anual amb el contingut exigit en la Llei de col·legis professionals.  
2. Aquestes memòries anuals hauran de contindre, almenys, la informació següent:  
a) Informe anual de gestió econòmica, incloent-hi les despeses de personal suficientment desglossades i amb l'especificació de les retribucions dels membres de la Junta de Govern pel seu càrrec.  
b) Import de les quotes aplicables desglossades per conceptes i pel tipus de serveis prestats, com també les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què fan referència, de la seua tramitació i de la sanció imposada, si escau, d'acord amb la legislació en matèria de protecció de dades de caràcter personal.  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, com també sobre la seua tramitació i, si escau, sobre els motius d'estimació o desestimació de la queixa o reclamació, d'acord amb la legislació en matèria de protecció de dades de caràcter personal.  
  
e) Els canvis en el contingut dels seus codis deontològics.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
  
3. La memòria anual es farà pública en el primer semestre de cada any a través de la respectiva pàgina web. El Consell General farà pública, juntament amb la seua memòria, la informació estadística exigida per la Llei de col·legis professionals, i per a aquest fi el Col·legi de Graduats Socials de València facilitarà a aquell la informació necessària per a elaborar la memòria anual.  
  
  
CAPÍTOL TERCER  
Servei d'atenció col·legial  
  
Article 109. Servei d'atenció als consumidors o usuaris i als col·legiats  
1. El Col·legi de Graduats Socials de València haurà d'atendre les queixes o reclamacions presentades pels graduats socials col·legiats.  
  
2. Així mateix, el Col·legi disposarà d'un servei d'atenció als consumidors i usuaris que necessàriament tramitarà i resoldrà totes les queixes i reclamacions referides a l'activitat col·legial o dels col·legiats que presente qualsevol consumidor o usuari que contracte els serveis professionals dels seus col·legiats, com també per associacions i organitzacions de consumidors i usuaris en la seua representació o en defensa dels seus interessos.  
3. El Col·legi, a través d'aquest servei d'atenció als consumidors i usuaris, resoldrà les queixes o reclamacions bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé amb l'arxivament d'aquests o bé adoptant qualsevol altra decisió d'acord amb dret segons corresponga, sense perjudici de la seua competència com a institució mediadora.  
  
4. El Col·legi, a través de la seua Junta de Govern, regularà i disposarà la possibilitat que es preste el servei indicat en aquest article i en apartats anteriors amb l'habilitació dels mitjans tècnics necessaris a aquest efecte per a la presentació de queixes i reclamacions per via electrònica i a distància.  
En tot allò que no es regule sobre aquest tema en aquests estatuts en matèria de procediment s'entendrà com a supletòria la Llei del procediment administratiu comú, i estaran subjectes al dret administratiu els actes que tinguen aquest caràcter dels òrgans col·legials i, per tant, podran ser objecte de recurs una vegada que s'esgote la via administrativa davant la jurisdicció contenciosa administrativa.  
Article 110. Entrada en vigor  
Aquests estatuts entren en vigor el dia de la publicació en el Diari Oficial de la Generalitat Valenciana.